1918, O�ati - Erregek bedeinkatutako erakundetza\nAurreskua, Eusko Ikaskuntzaren kongresuaren ohorez, O�atiko Unibertsitatearen atarian.\nErregek bedeinkaturiko erakundetza\nTxiki geratu da Unibertsitate zaharra Oñatin elkartu diren ehundaka lagunak hartzeko. Herrian, arazo beltza bihurtu da Eusko Ikaskuntzaren lan saioetara hurbildu diren ordezkari guztiei ostatu ematea. Garay pospolo-fabrikako nabeak hartu behar izan dira antzoki moduan erabili den aretoa antola dadin. Tranpaldo zabala eta mila aulkitik gora jarri dira pabilioietan. Ez da isiltzekoa lar ageriko metafora den neurrian: pospolo-fabrika batean burutu dira euskaltasunaren ilunbeei argi ofiziala eman nahi dieten ekitaldiak. Unibertsitatea ikastaroetarako gorde da. Idazleek, zientzia gizonek, egunkari zein aldizkarietako zuzendariek hizkuntzaz hitz egin dute, arrazaz, historiaz, arteaz, irakaskuntzaz. Etxeko zein kanpoko, irakasle orotik nasai biltzea erdietsi da, gehienak aski ezagunak lehendik ere kultura munduan: Karmelo Etxegarai, Fermin Calbeton, Wenceslao Orbe, Telesforo Aranzadi, Jose Migel Barandiaran, Resurreccion Maria Azkue, Gregorio Mujika, Aita Olabide... Gipuzkoa, Bizkaia, Araba eta Nafarroako foru aldundiek lagundu izanak gerizpe sendoa eman die jardunaldiei. Mikeleteak, foralak eta miñoiak batetik, eta lau diputazioetako musikari eta mazadunak bestetik, halako solemnitate batez jantzi dira goiz eta arratsaldez antolatu diren ekitaldiak. Eliza Katolikoa ez da atzean geratu eta lehen mailako ordezkaritza bidali du. Oñatin dira egunotan Gasteizko, Iruñeko eta Baionako gotzainak. Prozesio batekin eta Camagüey-ko apezpiku den Valentin Zubizarretak eman duen mezarekin amaitu dira ekitaldi ofizialak.\nApezpikuak, alkateak, diputatuak, gobernadore zibilak eta militarrak... era guztietako agintariak hurreratu dira egunotan Oñatira. Lan saio eta meza artean izan da libertimendurako unerik ere. Musika kontzertuak izan dira, dantza erakustaldiak, pilotariak, palankariak, irrintzilariak... Batzuen eta besteen ekitaldien tartean, indar bateratuen aurrean erreka jotzeko askorik behar ez duen Alemaniaren egoeraz mintzo dira Ibarnegarai eta Guichené diputatuak. Urteetan pilatzen zetozen indarrak dira Oñatin erakunde ofizialen hegalpea aurkitu dutenak. Askorentzat, premiazko eginbeharra da euskara abertzaletasunarekin identifikatzeko ezein susmo uxatzea. Jardunaldien berotik, mugaren alde bietara zabaldu diren bi erakunde atera dira: Eusko Ikaskuntza eta Euskaltzaindia. Albait arinen, hizkuntz akademiarako lehen lau izenak eman dira ezagutzera, hots, Azkue, Campion, Eleizalde eta Urkijo. Hamabi izanen dira guztira, hala dator jasoa aurreproiektuan. Izenda-penekin, azkenean bete da Aristides Artiñanok 1886ko Durangoko Euskal Jaietan ahoz gora amestutako hura. Sortze bidean da euskara normaltasunaren bidean jarriko duen hizkuntz akademia.\nLehenbiziko lau kadirak betetzeko aukeratuak ez dira bakarrik egonen. Sarrera ekitaldian, eskola guztietan ume euskaldunen mihiak mututzeko eraztun salatariak erabiltzen diren bitartean, Alfonso XIII.ak babes zangarra eman die erregeren hitzetan sinetsi nahi dutenei: Cultivad vuestra lengua, el milenario y venerable euskera, joya preciadísima del tesoro de la humanidad, que habéis recibido de vuestros padres y debéis legar, incólume, a vuestros hijos.


Argazkia: @miquelstrubell -ek sareratutako ekintzaren bideoko uneetako bat\nAsteburuan jaso da gertakaria. Coripen (Andaluzia) kalejira egin zuten Puigdemont irudikatzen zuen panpinarekin, jendeak honen kontrako irainak airatzen zituen bitartean. Kalejirari amaiera emateko, panpina zintzilikatu, erre eta tirokatu egin zuten. Sarean hedatutako irudietan antzeman daitekeenez, panpina Udaltzaingoaren autotik atera zuten.\n— Miquel Strubell fill 🎗 (@miquelstrubell) 2019(e)ko apirilaren 21(a)\nGertakariaren aurrean Puigdemontek hitza hartu eta ekintza gaitzetsi du. Halakoek indarkeria bultzatzen dutela azpimarratzeaz gain, ekintza herriko agintarien onespenarekin egin dela salatu du: "Ez da gutxiengo baten ekintza izan. Ekitaldi ofizial bat izan da. Herriko agintari sozialistek onartutako eta udaltzaingoaren parte hartzearekin egindakoa".\nJunts per Catalunyak “gorroto delitutzat” jo du gertakaria, eta salaketa jartzeko asmoa agertu. Quim Torra Generalitateko presidentea ere mintzatu da jazoeraz, eta auzitara joko dutela jakinarazi du.\nCoripeko alkate Antonio Perez sozialistak, aldiz, normaltzat jo du gertakaria. Puigdemonten panpinak gaizkia irudikatzen zuela adierazi du, eta aurretik “politikari eta bankari ugari” eta “baita arabiarrak ere” jo-puntutzat hartu izan direla esan.\nKanal hauetan artxibatua: Eskuin muturra | Andaluzia


oihaneder | komikeri\nTag Archives: oihaneder\nRockomikiak binetak & doinuak erakusketa Gasteizen\n(Iturria: Oihaneder Euskararen etxea)\n“80. eta 90.eko hamarkadan musikaren, hitzen eta irudien bitartez sortutako kultura erakustera dator Rockomikiak binetak & doinuak. Martxoaren 7tik maiatzaren 3ra bitartean egongo da ikusgai Oihaneder Euskararen Etxeko ur biltegian.\nInaugurazioa martxoaren 7an, larunbata, arratsaldeko 19:00etan izango da. Bertan, besteak beste, erakusketaren irudi nagusiaren egileak logoa margotuko du eta TMEOko lagunek komikia zuzenean egingo dute.\nEkintza artistiko honen ideia nagusia Donostiako Koldo Mitxelena Kulturunean ikusgai egon den Rockomikiak binetak & doinuak erakusketan datza. Ideia horri jarraiki, Gasteizko Oihaneder Euskararen Etxera ekarri eta zuri-beltzeko fanzineei koloretako komiki-aldizkariak gehitu zaizkio. Ingurukoak konplize egin eta musikaren eta komikien berezko bizileku ziren taberna eta espazioak ekarri dira erakusketara. Elkarlana sustatu da eragile izan zirenekin eta egun horrelakoetan dabiltzanekin. Besteak beste, erakusketak TMEO, Sancho el Sabio Fundazioa eta Hala Bedi irratia ditu bidelagun”.\nErakusketari hitzaldiak, tailerrak, bisita-gidatuak eta askotariko ikuskizunak gehitu zaizkio, egitarau oso eta erakargarria eskainiz. Besteak beste, martxoaren 10ean Asisko Urmeneta Nork hil du Charlie? hitzaldian komikia eta adierazpen askatasunaren inguruan mintzatuko da. Martxoaren 25ean Garbiñe Ubeda Eta emakumeak non zeuden? galderari erantzuten saiatuko da eta 27an Bingen Mendizabal eta Mikel Valverdek musika eta marrazkia zuzenean uztartuko dituzte. Apirilaren 15ean Harkaitz Canok musika euskal literaturan eta komikigintzan izango ditu hizketagai. Erakusketaren komisarioak diren Koldo Almandoz eta David Zapirainek martxoaren 18an eskainiko dute bisita gidatua.\nMartxoaren 10etik apirilaren 1era bitartean, ikastetxeei zuzendutako bisita gidatuak ere egingo dira, goizeko ordutegian.\nBy komikeri • Laburpen hitzak Asisko Urmeneta,garbiñe ubeda,Harkaitz Cano,Koldo Zapirain,oihaneder


Ikus-entzunezko sortzaileen hitza autobus baten estalpean | Kultura | Berria\nIkus-entzunezko sortzaileen hitza autobus baten estalpean\nAtzo zabaldu zituen ateak Irudienea gune berriak; galegoz eta euskaraz egindako lanak izango dira bertan\nHaurrek berentzako lanak ikusi zituzten atzo Irudienean. CONNY BEYREUTHER / ARGAZKI PRESS\nEuskal kultur sorkuntza gero eta formatu gehiago hartzen ari da aintzat, eta ikus-entzunezkoa sekulako indarra hartzen ari dela nabarmendu du Aiert Goenaga Gerediagako ordezkariak. Aurten lehen esperimentua egin dute. «Hasi berri dugun Irudienea hazia da, eta hurrengo urteetan basoa izatea espero dugu», gaineratu du. Izan ere, 46.Azokaren gune berrietako bat dugu hori. Ahotsenearen karparen ondoan aparkatuta dagoen autobus handi baten barruan emango zaie estreinakoz hitza ikus-entzunezko sortzaileei.\nEuskarazko hamar film labur, bederatzi musika bideo eta lau dokumental izango dira ikusgai 40 lagunentzako egokitutako autobusean. Hortaz gain, bederatzi zinema zuzendari, bost musika talde eta idazle-kazetari bati ahotsa emango die guneak euren sorkuntza lanen inguruan azalpenak eman ditzaten. Gerediagak Topagunea Euskara Elkarteen Federazioarekin elkarlanean sortu du Irudienea. «Euskararen normalizazioa da gure helburua, eta pozarren gaude gune berri honen parte izateaz», azaldu du Manuel Moreno Topaguneko kideak. Azokak azken urteotan izan duen bilakaera ikusita, «Durangoko Euskal Disko eta Liburu Azoka euskal kulturaren plaza bihurtu da. Horregatik uste dugu izena aldatu beharko geniokeela», adierazi du. «Garapen naturala izan da eta poztekoa da. Ahotseneak azken lau urteetan erakutsi du jendea datorrela liburu edota diskoren bat erostera, baina baita horren sortzaileekin zuzeneko aurrez aurreko harremana izatera ere». Euskal Herria txikia eta euskaldunak gutxi izanik, txikitasun horrek abantailak badituela gaineratu du. «Kulturgileak, hartzaileak eta eragileak aurrez aurre lanean egotea, igurtzi hori, eskertzekoa da».\nUzta oparoa iruditan\nEuskaraz sortutako iraupen laburreko film eta ikus-entzunezkoen artean aipagarri Lekeitioko Zine Bileran Benito Ansola beka jaso duten David Zabala lekeitiarraren Ohe azpiko zera eta Joseba Uberuaga gernikarraren Izena duena laburrak. Atzo izan ziren ikusgai. Gaur goizean, Gose, Sparteens eta Esne Beltza taldeek euren bideoklipen aurkezpena egingo dute Irudienean. Euskaraz egindako bi dokumentalen emanaldi bereziak ere egingo dira. Arratsaldean, Bertsolari emango dute, Asier Altuna zuzendariaren azalpenek lagunduta. Bihar, Gotzon Elortza getxotarrak 60ko hamarkada hasieran sortu eta Euskadiko Filmategiak aurten zaharberritutako euskarazko hiru dokumentalak izango dira ikusgai. Egilea bertan izango da. Horrez gain, eguerdian Zeluloidezko begiradak liburuaren aurkezpena egingo da, Mikel Garcia Idiakez egilea eta Jon Garaño, Juanba Berasategi, Telmo Esnal eta Asier Altuna zuzendarien parte hartzearekin. Euskal zinemaren ibilbidearen gainean arituko dira. Arratsaldean, iraupen laburreko zortzi ikus-entzunezkoren emanaldiaren ostean, solasaldia izango da Mikel Zatarain, Angel Aldarondo eta Maialen Sarasuaren artean.\nAzken bi urteetako galegozko ikus-entzunezko produkzioa ere ezagutzeko aukera emango du Irudieneak. Jatorrizko bertsioan eskainiko dira eta filmak euskarazko azpidatziekin. Digna rabia dokumentala ere aurkeztuko da bihar, hainbat hizkuntzatan grabatu eta euskaraz azpidatzitakoa, Francoren garaiko emakume galiziarrei buruzko dokumentala.


Eskola kirol egokitua eskaintzeko egitasmoa aurkeztu zaie ikastetxeei - Azkoitiko Udala\nEskola kirol egokitua eskaintzeko egitasmoa aurkeztu zaie ikastetxeei\nUdaleko, Foru Aldundiko eta Gipuzkoako Kirol Egokituen Federazioko arduradunak ikastetxeetako ordezkariekin elkartu dira gaur goizean, datorren ikasturtean, 2021-2022an, eskola kirol egokituaren gutxieneko eskaintza bat osatzeko xedez abian jarri den lankidetza dinamikaren berri eman eta egitasmoa aurkezteko.\nParte hartu dute bileran Xabier Munibe Ikastoak, Floreaga Ikastetxeak, Azkoitia BHIk eta Bizilore Eskola Aktiboak.\nAzkoitiko eta Azpeitiko Udalek, Gipuzkoako Foru Aldundiak, Gipuzkoako Kirol Egokituen Federazioak eta Marea Urdinak lantaldea sortu dute egitasmoa aurrera ateratzeko, ideia nagusi bat abiapuntutzar hartuta: Kirola eskubidea da. Alabaina, orain arte, aniztasun funtzionala duten ikasleen jardura fisikoa eta kirol bizitza sustatzeko ez ziren behar diren baldintzak ematen. Helburua egoera horri buelta ematea da.\nFamiliekin bilerak maiatzaren 19an\nUrratsak ematen jarraitzeko, eta batik bat, eskaintza ahalik eta gehien egokitzeko, beharrezkoa da ikasleen beharrak ezagutzea. Horregatik, topaketa bat egingo da familiekin. Bileraren dinamizazioaz Gipuzkoako Kirol Egokituen Ferderazioa arduratuko da. Batetik, familien premiak entzun eta jasoko dira eta bestetik, ikasleen gaitasun eta trebeziak ezagutzeko jolas dinamika batzuk garatuko dira.\nAzkoitian bilera maiatzaren 19an, asteazkenean, izango da, Intsausti Jauregian 17:30etik 19:00etara.\nCovid 19ak eragindako neurriak betetzeko eta barne antolaketarako, beharrezkoa da aurrez izena ematea Kirol Egokituen Federazioaren bitartez.\nGipuzkoako Kirol Egokituen Federazioa:\nTelefonoa: 943 46 25 14\nHelbide elektronikoa: info@gkef-fgda.org


Roberto Etxebarria: 'Trikitixea maite dot, 30 urte baino gehiago daroadaz musikearen munduan' - bizkaie.biz\nKoldo Isusi Zuazo\t2020-11-30 07:55 Barriketan\nTrikitixea joten umetan hasi zan gatikarrak eta alaba Mirenek Hamaikatxu kopla... Pandero baten konture! diskoa plazaratu dabe, kopla zaharrak, doinu herrikoiak eta ahotsa eta panderoak jazota.\nMiren eta Roberto Etxebarriaren ahots eta panderoen soinuak jantziz, soinu txikia, (trikitixa), gitarrea, kontrabaxua, whistle-ak, txistua eta bibolina lako tresnak be entzuten dira diskoan, herri musikearen barruan kokatu daiteken lana. Sei gara taldean, alaba Miren eta neu, Rebeka Kerstin biolinistea, Gaizka Jauregui Sánchez-Beascoechea kontrabaxua, Pablo Bueno Lumbreras gitarristea eta Iban Allue txistularia.\n1.- Hamaikatxu kopla diskoan alabeak be parte hartu dau. Plazarik plaza ibili ostean, gauza naturala izan da biak agertzea?\nNaturala bai baina prozesuari orain hiru bat urte edo ekin geuntsan. Koplak aztertzen, ikertzen be hamabost bat urte emongo nituan, gaztetatik neure ondoan izan dodaz eta suberte handia izan dot ze Euskal Herriko koplaririk onenetako baten, Kepa Arrizabalagaren, laguna izan naz eta altxor hori alperrik galtzen ixtea ez zan zentzunezkoa.\n2.- Koplak batu dozuez diskora baina folk usaina be hartzen jako diskoari, akaso, Gaizka Jauregui Sánchez-Beascoechea eta Pablo Bueno sartu diralako taldean?\nBai. Holako gauzetan nahikoa frikia naz baina zorionez, jente gaztea be badago nire ondoan eta ondo konpondu gara. Nire asmoa panderoa eta kantua ardatz hartuta diskoa egitea zan baina ingurukoek eta esan eustien baztertzeko aukera hori eta alabeak eta lagunek proponidu eustien musikari gehiago batu taldera eta gauza potoloago bat egiteko. Musikaz jantzi eta Hamaikatxu kopla diskoa etorri da. Konponketak egiteko eta arazotxuak izan genduzan, ze ukutu edo ze estilo nabarmendu eta holakoak eta, azkenean, egunerokotasunaren alde egitea pentsau genduan, folkera edo. Hori bai, taldekideei esan neutsen panderoa eta kantua behar nituala diskoan eta bi sartzeko baimena emon eustien.\nKontuak kontu, 6 gara taldean, alaba Miren eta neu, Rebeka Kerstin biolinistea, Gaizka Jauregui Sánchez-Beascoechea kontrabaxua, Pablo Bueno Lumbreras gitarristea eta Iban Allue txistularia.\n3.- Maruri Jatabekoa dozu ama eta aititak be zeresana izan dau zure ibilbidean, bera be trikitilaria zan...\nBai. Modu apalean baino ez bada be, ikerketa batzuk egin dodaz eta esan deustienaren arabera, kalidade handikoa ez ei zan eta tarteka-marteka baino ez zala ibilten bazterrak alaitzen; badakizu itsuen eremuan begikarra izaten da jaun eta jaube...\n4.- Orain makinatxu bat urte, Sestaoko Eusko Lorak, jantza eta txistu taldean hasi zinan umetan. Sestaora bidean, Rufino Arrola izaten zenduan lagun...\nSestaoko horreek nire lehenengoetako saioak izan ziran, 12-13 urte edo izango nituan eta Rufino Arrolagaz joaten ginan. Eusko lorak, jantza eta txistu taldea tradizino handiko taldea da eta pozarren joaten nintzan urteroko hitzordura, San Inazio eguneko saioak be akorduan daukadaz. Hortik gora, non ez gara ibili, besteak beste, Mungia, Jatabe, Gatika eta inguruetako herrietan izan naz, baita beste herri batzuetan be.\n5.- Arrola eta Junkera izan dozuz maisu eta eredu. Gaur egungo gazteek zeu hartuko zaitue eredu?\nRufino Arrola eta Kepa Junkera izan dodaz maisu baina ez dot uste horreen mailara helduko nazenik. Dakizunez, piloa dira gaur egun han eta hemen, taldeetan zein bakarka dabizenak. Baina gazteek neu hartzea eredu lartxu izan daiteke, norberaren ibilbideari erreparetea ondo dago baina ez da nire helburua inoren eredu izatea. Edadean aurrera goazenez, zer eta zelan egiten dozun begitutea normaltzat hartzen dot.\n6.- Rufinoren lagun Kepa Arrizabalaga pandero-joleagaz urteak egin dozuz plazarik plaza. Ibilbide horretan bizitakoak ondo gogoan izango dozuz baina bateren bat nabarmentzekotan, zein?\nKepagaz urteetan ibili naz eta oso gustora, oraintsura arte ibili da aktibo danon gozamenerako. Rufinogaz eta haren aitagaz ibilitakoa, zubilana egin dau, beti ibili da zaharrakaz eta txapela kentzeko moduko beharra egin dau.\nAnekdota edo pasadizuen arloan, bikain ibili gara urteota baina holan di-da ez daukat akorduan nabarmentzeko moduko bat. Kepa persona zabala, hurrekoa da, pandero-jole ona, kantari hobea eta parranderu galanta. Batzuetan ez genduzan bereizten beharra eta jaia eta hor ibilten ginan baragarri. Orbitan jarri euskuna izan zan Trikitixa Piezen Sariketea, izan be, arratsaldean geunkan finala Anoetan baina goizean Zierbenan egon ginan. Jan barik joan ginan Anoetara eta irabazi egin genduan. Bigarren urtean be antzera ibili ginan, hara joan eta ezebez egiteko eta holakoak pentsetan ibili ginan. Finala goizean zan eta bezperan afari berezia izan genduan, noiz hasi baina noiz amaitzen dan ez dakizun horreetakoa eta jan joan ginan bastante kaltetuta. Halan da be, bigarrenez be irabazi egin genduan.\n7.- Zerk edo nork eragin dau trikitixearen susperraldian?\nZaharrei eta klasikoei merezidu daben autortzea emon behar jake baina azken aldion artista oso onak agertu dira. Lehen baserri giroko musikatzat edo hartzen zan eta gaur egun edozein taldetan trikitixea entzutea normaltzat hartzen da. Kalera etorri da eta danok onartu dogu.\n8.- Plataformen sasoian, diskoa plazaratzea ez da bromea. Autoprodukzinoa da zeuona?\nBai, geuk autoproduzidu dogu. 2017. urtean dana preparetan hasi nintzan, denporatxua joan da eta hauxe zan momentua grabazinoa egin eta diskoa plazaratzeko.\n9.- Plaza gizona zara baina kasu gitxi batzuk kenduta musikeak ez dau bizimodua aurrera eroateko beste emoten. Zertan zabiz?\nTrikitixea maite dot, 30 urte baino gehiago daroadaz musikearen munduan, txapelketak irabazi eta giro horretan, diskoa be plazaratu neban 1993an, Bihotzetik bihotzari baina saioetatik bizitea sano gatxa eta arriskutsua da. Bilboko Musika Eskolan nabil maisu eta hori da nire beharra.\n10.- Diskoa zuzenean aurkeztuko dozue Mungiako Olalde Aretoan, abenduaren 5ean eta abenduaren 7an, barriz, Durangoko Azokan, Ahotsenean.\nMungiara talde osoa goaz (6), disko osoa eta hiru kantu eskaintzekotan gagoz eta Durangon, Ahotsenean, barriz, streaming bidez eskainiko dogu kontzertua.


Ikasle Eguna deitu dute larunbaterako Gasteizen – Hala Bedi\n> Ikasle Eguna deitu dute larunbaterako Gasteizen\nIkasle Eguna deitu dute larunbaterako Gasteizen\nMay 31, 2019 Erredakzioa InKategoriarik gabe 0\nBatxiler eta DBH-ko ikasleei bideratutako eguna Los Herran institutuan ospatuko dute.\nGasteizko Ikasle Mugimendu ezberdinek Ikasle Eguna antolatu dute ekainaren 1ean Gasteizen, larunbatean. Ikasle talde hauen artean Unamunokoa, Los Herranekoa, Armentiakoa edo Koldo Mitxelenakoa daude. Izan ere, Ikasle Eguna bera Los Herran institutuan burutuko dute.\nAdierazi dutenez, Ikasle Eguneko helburu nagusia “ez da formakuntzari kaña ematea”. Mugimenduen arteko saretzean jarri nahi dute indarra: “Gure artean ezagutzea, datorren urtera begira borroka komunitate sendoa eta eraginkorra osatzea eta mugimenduen arteko saretzea ditugu helburutzat”.\n10:00etan hasiko de eguna DBH eta Batxilerreko ikasleei bideratuta dago. Gainera, Tolosaldeako Autodefentsa Sarea gonbidatu dute egunera “haien antolakuntza eredu eta esperientzietatik ikasteko asmoz”.\nIkasle Eguneko egitaraua\n10:00 Ezagutza Jolasak\n11:00 Mahaingurua (Tolosaldeako Autodefentsa Sarea)\n15:45 Hitzaldiak: Nazio Zapalkuntza-Genero auzia\n← ”Esperamos que haya algún juez que coja el tema por los cuernos y tire para delante”\nGasteizko Txosnetako jai usaina nabari da →


Chauna chavaria - Wikipedia, entziklopedia askea.\nEspeziea Chauna chavaria\nChauna chavaria Chauna generoko animalia da. Hegaztien barruko Anhimidae familian sailkatua dago.\nAntseriformeen ordenako hegaztia, neurriz antzararen antzekoa, 80 cm inguru luzea (Chauna chavaria edocristata). Txabaria mokoestua da, eta mokoak punta okerra du, eta ez zapala, beste antseriforme askok bezala. Buruko eta lepoko lumak laburrak ditu, kolorez zuri grisaxkak. Gainerako lumak, berriz, gris beltzaranak ditu. Hego Ameriketan bizi da, ur asko den lekuetan. Belarra eta haziak jaten ditu, batez ere.\nMultimedia: Chauna chavaria\nEspezieak: Chauna chavaria\nOrriaren azken aldaketa: 23 azaroa 2020, 18:16.


"Eragileka konpromisoak hartu dira euskaraz aritzeko" - Gipuzkoako Hitza\n“Eragileka konpromisoak hartu dira euskaraz aritzeko”\n2016, azaroak 25 Elkarrizketa, gipuzkoa 1518\nHain justu, Tolosan egin diren bileretan zein konpromiso hartu dira?\nHiru bilera izan dira, eta eragileka konpromiso ezberdinak hartu dira. Abokatuen artean, eta herritarra ados egonda, hainbat prozedura euskaraz egiteko konpromisoak: monitorioak, adostasunezko dibortzioak… Prokuradoreen aldetik, euskarazko auzietan idazkiak euskaraz aurkezteko konpromisoa hartzen dute. Epaileei gonbidapena egitea deklarazioak euskaraz egiteko, gonbidapena egitea parte hartzaileei ere epaiketetan euskaraz egiteko, eta betiere euskarazko auzietan epaiak euskaraz emateko. Tolosan, orain berri, bi epaiketa eta bi epai euskaraz eman dira. Beraz, horrek erakusten du posible dela auziak euskaraz gauzatzea.\nZer bide hartuko du Auzia Euskaraz egitasmoak Tolosako epaitegian?\nLortutakoa sendotzea eta aukera gehiago irekitzea. Kontuan hartu behar da behin-behineko erabakiak direla ere. Gaur egun, Tolosan bi epaile euskaldun daude, baina Eusko Jaurlaritzak ez du haienganako eskumenik. Egun, bi daude, baina sei hilabetera bakarra egon daiteke. Ez epaileen, ez fiskalen eta ezta letradun judizialen gainean, Eusko Jaurlaritzak ez du eskumenik oraindik, Madrildik izendatzen dira, eta ez zaie hizkuntz eskakizunik jartzen. Beraz, epaileak euskaldunak direnean konpromiso batzuen bila joaten gara, jakinik egun egoera aldagarria dela; ez guk nahi dugulako, egoera horrelakoa delako.\nMadrilek eskumen horiek izatea da, beraz, zailtasunetako bat epaitegietako jarduera euskaraz izateko?\nNormala den moduan, epailea euskalduna edo erdalduna izateak baldintzatzen du tramitazio guztia. Epailea ez bada euskalduna, haren aurreko deklarazio guztiak interprete baten bitartez egin beharko dituzu. Aldiz, euskalduna baldin bada eta konpromisoa hartzen badu herritarrei aukera emateko beraiek nahi duten moduan deklarazioak egiteko, orduan errazago izango da.\nHerritarrak kexatzen dira euskaraz ezin dutenean egin epaitegiko jarduna?\nKuriosoa da, baina justizia administrazioa ez da nabarmentzen kexa kopuruengatik. Osakidetzan beharbada kexa gehiago izan daitezke, nahiz eta agian bertan euskaldun gehiago izan. Egia da lehen kexak izaten zirela dokumentazio guztia, zitazio judizialak eta, erdara hutsean zirelako. Baina egun lau milioitik gora eredu judizial formatu elebidunean kaleratzen dira, eta kexak asko murriztu dira alde horretatik. Bestalde, badago beste arrazoi bat: epaitegira beste eskubide bat bortxatu zaiolako joaten da herritarra, eta badirudi eskubide hori eskatzea gailentzen dela hizkuntz eskubidearen gainetik. Epaitegian gaia ahalik eta lasterren konpontzea nahi du, eta bertatik ahal duen azkarren ateratzea.\nEgunerokoan nabaritzen da terminologia aldetik euskaraz aritzeko zailtasunak daudela?\nBadugu Justizia Sailean euskara batzorde bat orain hogei urte lanean hasi zena eredu judizialen gaian. Bertan parte hartzen dute unibertsitateko irakasleek, IVAPeko teknikariek, Justiziako teknikariek, itzultzaileek… Orduan hasi ziren hizkera judizialaren gaineko hausnarketa eta garbiketa egiten, eta orduan hasi zen hizkera terminologikoa finkatzen. Gero, 2006an, kodeak itzultzen aritu ziren unibertsitateak, eta orain da garaia, Auzia Euskaraz proiektuaren barruan, lege horiek eguneratzen hasi garena. Azken finean, abokatu batek edo epaile batek nahi duena da segurtasun eta ziurtasun juridiko bat izatea, bai erredakzioan eta bai terminologian. Egun, esan dezakegu euskarazko hizkera juridikoa nahiko finkatuta dagoela, eta berme osoz lan egin daitekeela.\nEta eragile guztiek eskura dute aukera hori?\nHainbat sistema eragilerentzako tresnak sortu ditugu, eta abokatuen 305 bulego bisitatu eta instalatu diegu tresna. Bertan 400.000 unitate juridiko dituzte euskaraz lan egiteko aukera emango diena. 200 formulario juridiko dituzte euskaraz aritzeko, eta, duela astebete, Auzia Euskaraz aplikazioa sortu dugu. Bertan dago euskara juridikoari buruzko itzulpen memoria handienetako bat. Bestalde, herritarrek eskura izango dituzte bere herrian dauden abokatu, prokuradore eta notario euskaldunen zerrendak.


Euskaraz dakigun hiztunon jatorria gero eta anitzagoa da: zuen gelako ikaskideen artean ere denetarik egongo da: euskara ez dakiten gurasoak, pittin bat dakitenak, euskaldun berriak, batuaz ari direnak edo euskalkian hitz egiten dutenak.\nSeguru gelako ikaskideok ere ez duzuela berdin hitz egiten euskaraz. Izan ere, gaur egun, euskal hiztunon artean, euskararen ezagupen-maila desberdinak aurki daitezke, nahiz batuari dagokionez, nahiz euskalkien kasuan.\nEta ez hori bakarrik. Ikasle guztiek dakizue, hobeto edo okerrago, hizkuntza bat baino gehiago: euskara, gaztelania edo/eta frantsesa, ingelesa, eta agian, baita besteren bat ere. Horren ondorioz, ez da harritzekoa, hizkuntzak nahastea. Eta horrela sortu dira, gure inguruan horren ohikoak diren euskañola edo frantseuskara bezala ezagutzen ditugunak.\nSekuentzia honetan, nolako euskara hitz egiten dugun aztertuko dugu eta berau hobetzeko eta aberasteko bideak proposatu. Eta helburu horiek praktikara eramateko, amaieran, taldeka bideoak grabatuko dituzue youtuberrek egin ohi duten modura eta kanal batean zintzilikatuko ditugu.\nAgian, oraindik ez duzue oso garbi ikusten zein den atal honen gai nagusia. Bada, ea lagungarri eta argigarri zaizuen “XXI. mendean, hamaika tribu, hamaika euskara” atalari Kikek egin zion sarrera.\nEta orain, bideoa ikusi duzuela, komentatuko al duzue talde handian, zuen ustez, zein izango den sekuentzia honetan landuko dugun gaia? Eta zeintzuk izan daitezke gai hau landuz lortu nahi diren helburuak?


Hiru eguneko greba Amma Navarran — ELA Sindikatua\nHiru eguneko greba Amma Navarran\nELAk hiru eguneko grebara (ekainak 27, 28 eta 29) deitu du Amma Navarrako egoitza guztietan, azken 8 kaleratzearen aurka, eta enpresak hitzarmena negoziatzeari uko egiteagatik.\nZentzu honetan, Ignacio Delpón Giza Baliabidetako nagusiaren ardura azpimarratzekoa da, baina baita Nafarroako Kutxarena ere, akziodunik handiena delako (orain Banca Cívica eta hemendik gutxira CaixaBank).\nGainera, Nafarroako Gobernua, hitzartutako zaharrentzako leku askoren jabea den heinean, egoera honen arduraduna ere bada, diru publikoak kontrolik gabe Ammak kudeatzen dituelako. Horren barnean, kaleratzeak eta langileriaren baldintzak negoziatzeko ezezko borobila.\nBestela, ELAk salatzen du Nafarroako Gobernuak inposaturiko %100ko gutxieneko zerbitzuak. Ez dira negoziatutako zerbitzuak, baizik eta diktadurapean egiten zen bezala, inposatuak. Zaintza zuzenean jarduten duten langile guztiak lanera joateko behartzen ditu Nafarroako Gobernuak, greba eskubidea erabat urratuz. Hauxe da Amma Navarraren langileriak jasaten duen egoeraren beste adibide adierazgarria.


Zer den albistea | Iritzia | Berria\nZer den albistea\nSakon iltzatuta geratu zait azterketa batean albistegi bat egiteko egin nuen berri hautaketari jarri zidaten oharra: «Ez dago ondo, ahaztu zaizu albiste garrantzitsuena sartzea». Azterketa epaitu behar zuen hark argi zuen zein zen bere hautua, bere albistegia egiteko modua, baina ahaztu egin zitzaion hamaika direla erak eta beste horrenbeste begiradak. Jakina, zuzenketa eskatu nuen.\nAzterketa zuzentzen duenak du boterea, hots, berrikustea eskatzen duzunean ez zoazela negoziazio batera; zure argudioak sendo baino sendoagoak badira ere, beste aldekoak du boterea, beste aldekoak ezartzen ditu irizpideak. Amore ematea porrot gisa ulertzen dugu, eta boterearen kudeaketa batzuek zelanbaiteko ezintasuna daukate malgutasunez jokatzeko. Agian beldurretik ere badu zer. Negoziatzaile sena eta bere gabezia. Ez nuen boterea konbentzitu, hark ezarri baitzuen albistegi hura zelan egin behar zen, berera. Harena zen albistegia, ez nirea. Eta azterketa egiterakoan botere simulakroa nire esku utzi zuen, baina soilik berea berrets nezan. Harrezkero euri asko egin du, eta tarteka, elur.\nAspaldiko irakasleek irakatsi ez zidatena, eta jardunean ikasi dudana, da albiste bat sortzea, gauza ororen gainetik, ahalduntze ariketa bat dela. Alegia, norberak sor lezakeela albistea, zerorrek ezartzen duzula berri horretarako oinarria; erabakitakoari tinko eutsi baino ez dela egin behar. Eta noski, hezurdura ona behar duzu, istorio bat ere bai. Norberaren ahalduntzeak eta ausardiak bilakatzen dute berri bat albiste. Ez dago, nire ustez, errezetarik, nahiz eta, onartzen dut, badauden inertzia batzuk.\nAzken egunotan Libération egunkariaren azal batek txunditu nau: azal osoa eman diote telebista plataforma batean arrakasta izaten ari den frantziar telesail bati. Beste inon ez dut ikusi, albiste txiki lez ere ez. Ahalduntzea. Edozer izan liteke albiste mundua albistez beterik baitago.


Euskara-prestakuntza eskainiko die UKUEk enpresa txikiei - Zarautz - Zarauzkohitza.eus\nEuskara-prestakuntza eskainiko die UKUEk enpresa txikiei\nZarauzko Hitza 2019-03-14 09:00\nEkiten eta Enpresa Euskaraz Handitzen programak uztartuz, bigarrenez antolatu ditu UKUEk euskara-prestakuntza sendotzeko saioak.\nEnpresa txikiei bideratutako euskarazko prestakuntza-saioak antolatu ditu UKUEk. Saio teoriko-praktikoa eta ikastaroa egiteko aukera izango dira.\nSaio teoriko-praktikoan hizkuntzen kudeaketa hobetzeko tresnak erakutsiko dizkiete enpresei. Besteak beste, enpresa hobetzeko aukeren identiikazioa, marketina eta publizitatea, ingurune digitala eta idatzizko eta ahozko harremanak. Saioa martxoaren 26an izango da, 13:30etik 15:00etara bitartean, UKUEren egoitzan.\nEra berean, lanean idazten diren ohiko testu eta mezu laburrak lantzeko ikastaroa ere prestatu dute. Saio horien bidez, testu horiek euskaraz idaztera bultzatuko dituzte Urola Kostako enpresa txikiak. Ikastaro hori hiru egunean egingo dute: maiatzaren 8an, 22an eta ekainaren 5ean. Saio guztiak 13:30etik 15:00etara izango dira, UKUEren egoitzan bertan.\nEnpresa gehiagorengana iristeko helburuarekin, ekintzaileei bideratutako saioak ere prestatu ditu UKUEk, Ekiten eta Enpresa Euskaraz Handitzen programak uztartuz. Hala, eskualdeko ekintzaileek hizkuntza hobeto kudeatzeko saio teorikoak eta praktikoak izango dituzte. Apirilaren 9an euskaraz eta apirilaren 16an gazteleraz.\nSaioetan parte hartzeko beharrezkoa da ondoko formularioa betetzea. Informazio gehiago eskuratzeko 943-89 08 08 telefono zenbakira idatzi daiteke edo handitzen@urolakosta.eus helbidera idatzi.


edokoa – Pernan Goñi Olalde\nGaurko komiki hau egin berri dugun agenda batean dago, beste komiki eta hezkuntzako edukin askoren artean. Agenda hasi berri den ikastaroarena da. “Ekiten Ikastea” deitzen den hezkuntza programa baterako enkargu bat da. Lan Ekintza-Bilbao da programa honen bultzatzailea, eta agenda egitea eskatu diguna. Javi Diaz “Edokoa” eta bion artean egin ditugu txisteak, grafikoak, gidoiak eta diseinua, Lan Ekintza-Bilbao-ko pertsonalaren laguntzaz. Atzo bertan atera zen Gertu inprimategitik, eta dotore dotore dago!\nAuthor Pernan Goñi OlaldePosted on October 6, 2009 May 13, 2015 Categories Blog, Hezkuntza, Illustration, Other comicsTags agenda, aprender a emprender, búscate la vida, Bilbao, bizia bilatu, edokoa, ekiten ikastea, Lan Ekintza-Bilbao3 Comments on Irudimena boterera / La imaginación al poder


Abian da lekukoa, apirilaren 9an Iruñera irits dadin | Euskal Herria | Naiz\nArratsaldeko 17:00ak ondo jota hasi zen atzo Otxandion Korrikaren 20. edizioa, «Batzuk» lelopean. Ehunka lagun bildu ziren Bizkaiko herrian euskararen aldeko herri lasterketa erraldoia martxan jartzeko, eta milaka izan ziren Gasteizko kaleak zeharkatu zituenean. Gaur Nafarroara iritsiko da.\nIon SALGADO|GARA Actualizada:\nJoseba Kanporen senideek hartu zuten lekukoa lehen kilometroan, Korrikaren sortzailearen omenezko kilometroan.\nHaurrak, gazteak eta helduak. Guztiak bidera atera ziren atzo. Mundura atera ziren eta, “Zirkorrika” abestiak dioen bezala, datozen egunetan herriz herri ibiliko dira. Eskutik eskura pasako dute Korrikaren lekukoa, apirilaren 9an Iruñera irits dadin. Tartean, 2.535 kilometro egingo ditu, euskararen ezagutza eta erabilera sustatzeko, euskararen hazia Euskal Herriko bazter guztietan landatuz, Tuteratik Bilbora eta Gasteiztik Maulera.\n«Hori da AEKren mezua aurtengo Korrikan: AEK-k Euskal Herri euskalduna du helburu, askotariko mundua duelako amets. Hizkuntza eta hiztun guztiak berdintasunean biziko diren Euskal Herria eta mundua nahi ditu. Justizia-kontua delako», nabarmendu zuen Koikili Lertxundik hasierako ekitaldian, Otxandioko Herriko plazan.\nBizkaiko herri txiki honen erdigunetik atera zen atzo 20. Korrika, «Batzuk» lelopean, «bat» eta «zuk» hitzen arteko hitz-jokoa. «Bat», euskara hizkuntza, kultura eta mundu bat delako. «Zuk» hitza oraindik euskara ez dakitenei zuzentzen da. Eta «Batzuk» horrek aniztasunari egiten dio erreferentzia.\nAEK-ko kide Iñaki Urkijok azaldu zuenez, «oraindik ere euskal herritar dezentek segitzen dute euskararen mundura hurbildu gabe; orduan bezala, eskatu nahi diegu atea ireki diezaiotela etorkizunari, pausoa eman eta euskararen eremura hurbil daitezela. Zuzenean gonbidatu nahi ditugu, ‘izan bat, eta batzuk izango gara. Euskahaldunok, zuokin, gehiago gara».\nEta beste mezu bat bidali zien erakundeei. «Badirudi ate berriak zabaltzen ari zaizkigula euskararentzat: aldaketa, Nafarroako Gobernuan eta jarreran; aukerak Iparraldeko Herri Elkargo berriarekin, eta adierazpen publikoak EAEn, hizkuntza politika eraberritzeko eta elkarlanean aritzeko. Horien aurrean, guk, herritarrok diogu prest gaudela aurrera egiteko eta bidelagun izateko; itxaropenez eta gogotsu gainera! Prest gaude administrazioen arduradunekin batera, ausardiaz jokatzeko, unea baita hitzetatik ekintzetara jauzi egiteko», esan zuen.\nAmaitzeko, Asier Amondo Korrikaren arduradunak Iruñean irakurriko den testua lekukoan sartu zuen eta hasiera eman zion Korrikari. «Aurrera Korrika!», oihukatu zuen aurtengo testigua Joseba Kanporen senideei laga ostean. Horiek hartu zuten lekukoa lehen kilometroan, Korrikaren sortzaileen eta horien artean bereziki otxandiarraren omenezko kilometroa baitzen.\nLehen lekuko aldaketa ere esanguratsua izan zen, 2. kilometroan Euskal Herriko hiriburuetako sei ordezkarik hartu baitzuten testigua. Otxandion batu ziren Gasteizko, Iruñeko, Mauleko eta Baionako alkateak, Bilboko Euskara zuzendaria eta Xabier Euzkitze, Donostiako Udaleko ordezkari gisa parte hartu zuena.\nOtxandiotik atera eta Legutiorako bidea hartu zuen Korrikak, eta bertatik Gasteizera abiatu zen. Amarita, Durana eta Gamarrako kaleak zeharkatu ondoren, Arabako hiriburuan sartu zen Korrika arratsaldeko 19.15ean. Milaka lagun atera ziren kalera euskararen alde korrika egitera, eta hainbat eragile eta erakundetako kideek hartu zuten lekukoa. Sareren kilometroan Oier Gomez eta Jose Ramon Lopez de Abetxuko larriki gaixorik dauden presoen senideek hartu zuten Korrikaren ikurra.\nBilbo plazan doakotasunaren aldeko kilometroa egin zuen AEK-k. Gainerako hiriburuetan errepikatuko duten ekimen honekin euskara denok doan ikasi ahal izatea aldarrikatu nahi dute. Gauean Gasteizko kaleak utzi zituzten korrikalariek eta Iruña Okara joan ziren. Gaur Trebiñu eta Lizarratik pasatuko dira. Gauean Cadreitara helduko dira eta bihar Nafarroa zeharkatuko dute, Tuteratik Erronkarira.


2 urteko geletan olgetan\nJoan den astean zehar hainbat ekintzez gozatu zuten gure 2 urte neska-mutilek.\nEguraldi ederra aprobetxatuta, kanpoko lorategietara atera ginen jolasean. Sare bat nahikoa izan zen jokoan hasteko!\nBestetik, ipuinen lanketari ekin geniolarik, familiak gelara gonbidatu genituen, euren seme-alaben ipuinik gustokoena kontatzera etortzeko. Kontakizunak kontakizun, txikiek istorio oso ezberdinetan murgiltzeko aukera izan zuten: mundu magikoak, animalien istorioak, betiko ipuinak...\nIkastetxean Solidaritate kanpaina lantzen ari garenez, elkarbanatzearen garrantzia jorratzeko helburuarekin, "Perretxikoaren azpian" ipuina jorratu genuen ere. Kontakizunaren amaieran, aterki handi baten azpian elkartu ginen guztiok, kontakizunean adierazten zen elkartasuna sentiarazteko helburuarekin.\nIzan ere, ipuinak baloreetan hezteko lagun ezinhobeak dira eta era berean, neska-mutilen arreta zentratu, entzumena landu eta irudimena lantzeko baliagarriak zaizkigu.\nBenetan ederki igaro dugula! Hona hemen joan den astearen argazki batzuk, gozatu egizue!


Lou Reed - Wikipedia, entziklopedia askea.\nErakutsi/ezkutatu Bakarkako diskografia azpiatal\nBrookdale University Hospital and Medical Center (en) , 1942ko martxoaren 2a\nEast Hampton (New York), 2013ko urriaren 27a (71 urte)\nLaurie Anderson (2008ko apirilaren 12a - 2013ko urriaren 27a)\nabeslaria, egile abeslaria, gitarra-jotzailea, argazkilaria, musikagilea, kantugilea, poeta, aktorea, disko-ekoizlea, musikaria eta film-zuzendaria\nLewis Allan Lou Reed (1942ko martxoaren 2a, Brooklyn, New York – 2013ko urriaren 27a), estatubatuar rock musikari, konposatzaile eta argazkilaria. 1964an, The Velvet Underground musika-taldea sortu zuen John Calerekin batera, baina utzi egin zuen 1969an. Handik 3 urtera, 1972an, Lou Reed izenburuko diskoa aurkeztu zuen bakarlari gisa. Urte berean, David Bowiek ekoitzitako Transformer diskoa kaleratu zuen, besteak beste, Walk on the Wild Side kanta ezaguna zekarrena. Musikagile oparoa izan zen, eta disko ugari plazaratu zituen harrezkero.\nBrooklynen jaio zen, eta New Yorken bizi izan zen, eta bere kanten letretan hiri horren alde ilunena ageri da maiz. Sortzaile askorekin izan zuen harremana, besteak beste, Andy Warhol eta David Bowierekin. Itzal handiko musikaria izan zen, eta eragin handia izan zuen bere ondorengo belaunaldietan bere estiloaren originaltasunarengatik. Hala ere, musikaren zerrenda komertzialetatik aparte egin zuen ibilibide osoa.\nBakarkako diskografia[aldatu | aldatu iturburu kodea]\nAnimal Serenade (200\nWikimedia Commonsen badira fitxategi gehiago, gai hau dutenak: Lou Reed\nLou Reed musikariaren webgunea (Ingelesez)\nGibeleko gaixotasunen ondorioz hildakoak


Ikusgarritarrak bueltan dira, hona hemen jarraipenaren lehenengo trailerra euskaraz! — Zinema Uneak\nIkusgarritarrak bueltan dira, hona hemen jarraipenaren lehenengo trailerra euskaraz!\nIkusgarritarrak bueltan dira, hona hemen jarraipenaren lehenengo trailerra euskaraz! Ikusgarritarrak bueltan dira, hona hemen jarraipenaren lehenengo trailerra euskaraz! http://www.zinemauneak.eus/albisteak/ikusgarritarrak-bueltan-dira-hona-hemen-jarraipenaren-lehenengo-trailerra-euskaraz http://www.zinemauneak.eus/albisteak/ikusgarritarrak-bueltan-dira-hona-hemen-jarraipenaren-lehenengo-trailerra-euskaraz/@@images/image\nZinema Uneak - 2018-04-17T09:39:00+02:00\nAzkenik heldu da. Ikusgarritarrak 2 filmaren lehenego trailerraz gozatzeko momentua da, eta nola ez gurean euskaraz!\nIa bi minutu eta erdiko luzerarekin, lehenengo abenturaren ostean Ikusgarritarren familian eman diren aldaketen berri ematen digu bideo berriak. Mr. Ikusgarria, Neska Elastikoa eta euren semeen egunerokotasuna... eta euren botereen indarra ere ezagutuko ditugu. Iragan Mr. Ikusgarriarena izan bazen, etorkizuna bere emaztearena izango dela dirudi. Oraingoan rolak aldatu dira eta ez da egoera erraza izango.\n2004an estreinatutako filmaren jarraipena jatorrizko lantalde osoa berreskuratzen du: Brad Bird zuzendari lanetan eta Craig T. Nelson, Samuel L. Jackson edota Holly Hunter ahotsak jartzen. Urte luzez itxaron ondoren, Pixarrek apustu handia egin du jarraipen honen alde.\nIkusgarritarrak 2 abuztaren 3an estreinatuko da gurean.


Sakelako telefonoa euskaraz erabiltzeko eskubidea onartu du Bilboko Auzitegiak | Euskal Herria | Berria\n2021eko urriak 16\nLarunbata, 2021ko urriak 16\nSakelako telefonoa euskaraz erabiltzeko eskubidea onartu du Bilboko Auzitegiak\nVodafoneren zerbitzua euskaraz erabiltzeko aukera ez izateagatik kontratua baliogabetu nahi zuen erabiltzaileari arrazoia eman dio epaitegiak. "Lehen aldiz onartu da euskaldunok arlo pribatuan euskara erabiltzeko dugun eskubidea", dio Patxi Garcia Abascalek.\n2011ko apirilak 15 16:51\nEskuko telefonoa euskaraz erabiltzeko aukera ez izateagatik pertsona batek konpainiarekin kontratua baliogabetzeko eskubidea daukala ebatzi du Bilboko Auzitegiak. Hala, arrazoia eman dio Patxi Garcia Abascal abokatuari, honek Vodafone konpainiaren aurka iaz jarritako salaketan.\nKonpainiak emandako telefonoa euskaraz erabiltzerik ez zegoela ikusi zuenean, Garciak aukera hori duen telefono bat eskatu zuen pasa den urtean, eta, bestela, enpresarekin zeukan kontratua baliogabetzeko eskatu zuen. Vodafoneren bezero hark jarritako baldintza bakarra telefono berria euskaraz erabiltzeko aukera izatea zen, eta beste telefonoak baliabide urriagoak izatea berdin zitzaiola zioen. Vodafonek ez zion euskaraz erabiltzeko aukera duen sakelako telefonorik eskaini.\n18 hilabeteko iraunkortasun kontratua sinatu zuen Garciak eta, kontratua etetea erabakiz gero, ehun euroko kalteordaina ordaindu behar zuen. Parte sartu zuen, halaber.\nGarciak "garrantzitsutzat" jo du epaitegiaren erabakia, "lehen aldiz onartu delako euskaldunok arlo pribatuan euskara erabiltzeko dugun eskubidea".\nSalaketa jaso zuten bi enpresak ez dira auzitegian azaldu: Vodafone eta Senderuelo.\n«Presoek egiteko bat dute elkarbizitzaren eraikuntzan»\n«Afrikan ere, emakumeak borrokan ari dira euren eskubideen alde»


Domingo Elizondo - Wikipedia, entziklopedia askea.\nnafar ongile eta enpresaburu\nDomingo Elizondo Cajén (Aribe, 1848ko azaroaren 14a - Iruñea, 1929ko urriaren 13a) euskal ongile eta enpresaburu izan zen.\nAribe, 1848ko azaroaren 14a\nIruñea, 1929ko urriaren 13a (80 urte)\nenpresaburua, politikaria eta ongilea\nAntonio Arostegi Ariben jaio zen 1848ko azaroaren 14an. Bere aita Nafarroako Gorputz Frankoetako ofiziala izan zen, eta karlisten aurka borrokatu zen Lehenengoan, Zazpi Urtekoetan (1833-1840) eta Hirugarren Karlistadan (1872-1876) borrokatu zitzaiena. Gaztea zela Argentinara emigratu zuen, eta han ahalegin handiz eta urte gutxiren buruan dirutza handia lortu zuen. Buenos Airesen, harreman zuzena nuen emigratutako hainbat lagunekin, tartean Antonio Arostegi edo Ziriako Morea. Ohitura zen emigratu dirudunek beren diruarekin beren jaiotza-herriak garatzen laguntzea, eskolak, elizak edo iturriak eraikiz. Hala, Garraldako 1898ko sutearen ondoren, non ia etxe guztiak kiskalita eta suntsituta geratu ziren, haietako batzuk lanean aritu ziren. Domingo Elizondok buztinezko teilak zituzten etxeak eraikitzen lagundu zuen (ordura arte buztinezkoak ziren, eta horrek sua zabaltzen lagundu zuen) eta Antonio Arostegik iturri bat eta garbitoki bat eraiki zituen. Arostegik, gainera, bertako eliza eta eskola eraikitzen lagundu zuen urte batzuk geroago.\n1890 inguruan itzuli zen Nafarroara, eta beste bazkide batzuekin enpresa batzuk sortu zituen, nahiz eta ahalegin handiagoa egin zuen energia hidroelektrikoa ekoizten zuen El Irati, S.A. enpresan, bai eta Iruñea-Aoiz-Zangoza trenbide elektrikoa ustiatzeko eta Iratiko basotik egurra ateratzeko ere. Industria horiek bultzada handia eman zioten Agoizko eskualdeari, eta, hainbesteraino, esaten zen 1911n eraikiko zuela Nafarroako lehen herri industriala. Garai hartan hasi zen bere eragina gauzatzen Zangozako merindade osoan, eta lehen omenaldiak jaso zituen Nafarroan. 1915ean aurkeztu zen foru diputatu izateko hauteskundeetara, independenteek, kontserbadoreek, liberalek eta errepublikanoek lagunduta, Gabriel Zabaleta Arbeloa karlistaren aurka. Hauteskunde-kanpaina oso gogorra izan zen, elkarri derrigortzeak leporatu baitzizkioten, baina Elizondok irabazi zuen, hirurehun boto baino gutxiagoko aldearekin. Karguaz jabetu eta handik bi hilabetera, Pedro Uranga Esnaolarekin batera, proposamen bat aurkeztu zien gainerako diputatuei Foru Aldundiaren funtzionamendua erreformatzeko, bilkurak publikoak eta barne-araudi baten araberakoak izan zitezen. Hala ere, proposamena atzera bota zuten, eta bi diputatuek dimisioa aurkeztu zuten, eta horrek krisi larria eragin zuen korporazioan.\nIratiko Trenbide Elkarteko zuzendaritza-batzordeak omenaldia egin zion 1925ean, eta, hiru urte geroago, laurogei urte betetzean, beste omenaldi bat jaso zuen, non Nafarroako seme kutun izendatu zuten. Hala ere, uko egin zion Iratiko markesaren titulua onartzeari, Alfontso XIII.ak eskaini ziona.\n«Domingo Elizondo Cajén | Real Academia de la Historia» dbe.rah.es (Noiz kontsultatua: 2021-12-06).\nAzken aldaketa 7 abendua 2021(e)an, 20:22(e)tan\nOrriaren azken aldaketa: 7 abendua 2021, 20:22.


45 pertsona ari dira goi-mailako gastronomian espezializatzen, Eneko Atxa, Eusko Jaurlaritza eta Bizkaiko Foru Aldundiaren eskutik - Komunikazioa - Bizkaia.eus\n45 pertsona ari dira goi-mailako gastronomian espezializatzen, Eneko Atxa, Eusko Jaurlaritza eta Bizkaiko Foru Aldundiaren eskutik\n2021(e)ko abenduaren 02(a) 18:50\nLanbide Heziketako ikasle horiek Goi Sukaldaritzako Esperientzia Gastronomikoen Sorkuntza eta Garapenerako Espezializazio Programaren barruan ari dira prestatzen. Programa hau sukaldari ezagunaren Azurmendi Jatetxean ematen da Hezkuntza sailburu Jokin Bildarratz eta Bizkaiko ahaldun nagusi Unai Rementeria jatetxean izan dira gaur, Euskadiko Lanbide Heziketaren parte den espezializazio-programa honen garapena bertatik bertara ezagutzeko. Bizkaiko Foru Aldundiak beka bat ematen die programak iraungo duen hiru ikasturteetan parte hartuko duten 45 ikasleei.\nRementeria eta Bildarratz, prestakuntza-programan parte hartzen duten ikaslekin\nHezkuntzako sailburu Jokin Bildarratz eta Bizkaiko ahaldun nagusi Unai Rementeria Larrabetzun izan dira gaur goizean, Eneko Atxa sukaldariak zuzentzen duen Azurmendi jatetxea bisitatzen. Bisitaren arrazoia izan da Lanbide Heziketako ikasle talde batek instalazio horietan jasotzen duen prestakuntza espezifikoa bertatik bertara ezagutzea, Goi Sukaldaritzako Esperientzia Gastronomikoen Sorkuntza eta Garapenerako Espezializatzeko Programaren barruan. Prestakuntza-programa Hezkuntza Sailak eta Azurmendi Group enpresak berak diseinatu dute, honek hala eskatuta, eta Bizkaiko Foru Aldundiaren laguntza du, erakunde honek ematen baitizkie bekak programan parte hartzen duten ikasleei.\nEuskadiko Lanbide Heziketa programa hauek ezartzen hasi zenetik -2015-2016 ikasturtean- gaur arte, Hezkuntza Sailak abian jarritako espezializazio-programen katalogoa 29 programara iritsi da, 152 enpresarekin lankidetzan diseinatuak. Gehienak industria-sektorekoak dira (Mekanizazio aurreratua; Makina-erreminta; Pieza aeronautikoen fabrikazio aurreratua; Kalitate metrologikoaren kontrola…), baina azken urteotan, besteak beste, elikaduraren, gastronomia eta ostalaritzaren edo menpeko pertsonen zaintzaren arloetako programekin osatu da eskaintza. Aldi honetan guztian zehar Lanbide Heziketako 901 ikasle prestatu dira espezializazio-programen bidez.


About: Charles Péguy\nCharles Péguy (Orléans, 1873ko urtarrilaren 7a - Villeroy, 1914ko irailaren 5a) frantses idazle eta filosofoa izan zen. Parisko École Normale Supérieure ikastetxean egin zituen ikasketak. Dreyfus kapitainaren alde atera zen Dreyfus aferan, eta sozialismoa bultzatu zuen biziki. 1900ean, Cahiers de la Quinzaine egunkari independentea sortu zuen, Alderdi Sozialistako kideekin izan zituen gorabeheren ondorioz. Frantsesen eta alemaniarren artean borroka pizteko mehatxuak eragina izan zuen Peguyren abertzaletasunean, eta Maurice Barrèsen nazionalismorantz hurbildu zen; aldi berean, Maritain eta Bergson filosofoen eragina izan zuen. Hala, ikasle-garaian galdutako fedea berreskuratu zuen 1908an. Marneko guduan hil zen, Lehen Mundu Gerran, 1914ko irailaren 5ean, gudua hasi eta handik gutxira. De Je\nCharles Péguy (Orléans, 1873ko urtarrilaren 7a - Villeroy, 1914ko irailaren 5a) frantses idazle eta filosofoa izan zen. Parisko École Normale Supérieure ikastetxean egin zituen ikasketak. Dreyfus kapitainaren alde atera zen Dreyfus aferan, eta sozialismoa bultzatu zuen biziki. 1900ean, Cahiers de la Quinzaine egunkari independentea sortu zuen, Alderdi Sozialistako kideekin izan zituen gorabeheren ondorioz. Frantsesen eta alemaniarren artean borroka pizteko mehatxuak eragina izan zuen Peguyren abertzaletasunean, eta Maurice Barrèsen nazionalismorantz hurbildu zen; aldi berean, Maritain eta Bergson filosofoen eragina izan zuen. Hala, ikasle-garaian galdutako fedea berreskuratu zuen 1908an. Marneko guduan hil zen, Lehen Mundu Gerran, 1914ko irailaren 5ean, gudua hasi eta handik gutxira. De Jean Coste (1902), Notre patrie (1905, Gure sorterria), Victor-Marie, comte Hugo (1911), Argent (1913, Dirua), Note sur M. Bergson et la philosophie bergsonienne (1914, M. Bergson eta filosofia bergsoniarrari buruzko oharra) dira prosaz idatzitako obra nagusiak; Mystère de la charité de Jeanne d´Arc (1910, Joana Arc-ekoaren karitatearen misterioa), Le Porche du mystère de la deuxième vertu (1911, Bigarren bertutearen misterioaren atea), La Tapisserie de Notre-Dame (1913, Ama Birjinaren tapizeria), Eve (1913, Eba) dira aipagarrienak poesian. (eu)\nCharles Péguy (Orléans, 1873ko urtarrilaren 7a - Villeroy, 1914ko irailaren 5a) frantses idazle eta filosofoa izan zen. Parisko École Normale Supérieure ikastetxean egin zituen ikasketak. Dreyfus kapitainaren alde atera zen Dreyfus aferan, eta sozialismoa bultzatu zuen biziki. 1900ean, Cahiers de la Quinzaine egunkari independentea sortu zuen, Alderdi Sozialistako kideekin izan zituen gorabeheren ondorioz. Frantsesen eta alemaniarren artean borroka pizteko mehatxuak eragina izan zuen Peguyren abertzaletasunean, eta Maurice Barrèsen nazionalismorantz hurbildu zen; aldi berean, Maritain eta Bergson filosofoen eragina izan zuen. Hala, ikasle-garaian galdutako fedea berreskuratu zuen 1908an. Marneko guduan hil zen, Lehen Mundu Gerran, 1914ko irailaren 5ean, gudua hasi eta handik gutxira. De Je (eu)\nCharles Péguy (eu)


Istanbulgo Izmir autobidea irekitzen da! | RayHaber | raillynews\nHasieraTURKEYMarmara eskualdea34 IstanbulIstanbulgo Izmir autobidea irekitzen da!\nIstanbulgo Izmir autobidea irekitzen da!\n04 / 08 / 2019 34 Istanbul, 35 Izmir, Turkiako Egeo kostaldea, GENERAL, HIGHWAY, Pneumatikoen gurpileko sistemak, GOIBURUKO, Marmara eskualdea, TURKEY\nIstanbulgo Izmir autobidea irekitzen da! : Istanbul Izmir Autopistako 8,5 kilometroko sekzioa Recep Tayyip Erdoğan presidenteak irekiko du 3,5 abuztuaren 192-en.\nM. Cahit Turhan Garraio eta Azpiegituretako ministroak esan du Istanbul-Izmir Autobidea Marmara eskualdea Egeo eskualdea, Mediterraneo mendebaldea eta mendebaldeko Anatolia eskualdea lotzen dituen garraio ardatz garrantzitsuenetako bat izango dela.\n404 kilometro Istanbul Istanbulen\nTurhanek Istanbulen eta Izmirren arteko luzera osoa 404 kilometrokoa dela adierazi zuen eta honako hau esan zuen: N Proiektu honen 20 kilometroak Bursa Eraztunearen eremuaren barruan eraiki ziren. Autobide proiektu bat egingo da Istanbulgo eta Izmir arteko 515 kilometroen artean 404 kilometroetara egungo egoera errepidea murriztuko duena. Egungo errepidea 2000 urteen hasieran gure gobernuaren banaketa bideko programaren hasierako urteetan osatu eta martxan jarri zen proiektua zen. Proiektu hau gauzatzen ari gara, goi mailako errepide bat egiteko asmoz, gure herrialdearen garapena, hazkundea eta, ondorioz, gure errepideetan zirkulazio bolumena gero eta handiagoa izango den lekualdatzeko (seguruagoa, erosoagoa eta ekonomikoagoa).\nIzmir Istanbul 3,5 erlojuak baino ez dira\nGidariak denbora eta erregaia aurreztuko dituela azpimarratuz proiektuari esker, Turhanek esan zuen: uz Gure egungo bidea, orain Istanbul eta Izmir arteko errepidea 8,5 ordutan estali liteke. Beraz, batez besteko trafikoaren abiadura 40-45 kilometroen artean egon liteke. Errepide berri hau, 404 kilometro Istanbul-Izmir autobidea baldintza normaletan, funtzionamendu baldintza egokietan 3,5 ordutik Istanbul-etik Izmir-ra iritsi daiteke. Horrek ekarpen ekonomiko garrantzitsua eskainiko du errepideko erabiltzaileentzat, eta denbora eta erregaia aurreztuko ditu. Aukera eta instalazio garrantzitsuak eskainiko ditu batez ere, industriako produktuak, nekazaritzako produktuak Turkian eta atzerrian garraiatzeko. "\n7 Mila milioi dolarren kostua\nTurhanek gogoratu du 7 mila milioi dolar gastatu direla proiekturako orain arte: "Administrazioak 2,5 mila milioi kilo gastatu ditu desjabetzerako. Orain arte, batez beste 5 mila lagunek lanpostuak aurkitu dituzte eraikuntza gunean. Proiektua amaitzen denean, eraikuntza lanak amaitzen direnean, 1000 pertsona inguru arituko dira proiektu honen mantentze eta funtzionamendu zerbitzuetan. Ildo horretatik, zifra horietatik ikusten da proiektu honek ekarpen garrantzitsuak egingo dituela bai garraio zerbitzuari bai enpleguari gure ekonomiari. Espero dut datozen egunetan proiektua amaitu eta martxan jartzearekin batera, errepideko erabiltzaileek aipatu dudan aurrezki ekonomikoaz gozatu eta aprobetxatuko dutela. "\nIzmir Istanbulgo autobidearen mapa\n4 eguneko milioi dolar igaro dira Istanbul-Izmir autobide proiektuaren arabera\nIstanbul İzmir autobidea - 192 Kilometroen Atala irekitzen ari da\nİstanbul Bursa İzmir Autopista Proiektua Lehertu den Etxebizitza\nIzmir-Izmir autopista Izmiteko golkoko garraiobidea\nGüvençer gobernadoreak Izmir İstanbul autobidearen eraikuntza aztertzen du\nIstanbul-Bursa-Izmir autobidea 11-ek mila pertsona emango dizkie lanpostu\nGiant sinadura Istanbul-Izmir autopistaren proiektuan\nIzmir-Istanbul autopista iturriari jauzi egiteko\nIstanbul-Izmir autobidea herria zapaltzen du\nIstanbul-Bursa-Izmir autopista helburuaren aurrean\n65 Kilometro Istanbuleko Izmirko autopista ireki da\nIzmir Istanbulgo autobideen ibilbidea\nIstanbul-Izmir Autopistaren Ibilbidea\nTCK Gebze - Orhangazi - İzmir Autopista Proiektuaren Aholkularitza zerbitzuen eskaintza


Emakume Sortzaile eta Artisten Sarea sortu du Ane Legarreta galdakoztarrak | BINKE Galdakaoko eta Usansoloko aldizkaria\nMartxoaren 8an aurkeztu da Emakume Sortzaile eta Artisten Sarea, euskal emakume musikari profesionalen bateratzetik sortua. Ane Legarreta orkestra-zuzendari galdakoztarrak sortu du ekimena.\nEz da kasualitatea gaur, martxoak 8 eta Emakumearen Nazioarteko Egunean, Emakume Sortzaile eta Artisten Sarea —ESAS— aurkeztu izana jendartean. Sorkuntzan dagoen, eta bereziki musikan, emakumeen erreferente faltaren ondorio da ESASen jaiotza.\nEkimenaren sortzailea Ane Legarreta orkestra-zuzendari galdakoztarra da, eta «emakumezko musikariei merezi duten ikusgarritasuna emango dien proiektu bat sortzeko beharretik» jaio da, zuzendariak berak dioen moduan. Horrela ba, eta «gizarteak dituen emakume musikari erreferenteen faltaren ondorioz» sortu du Legarretak ESAS, Natalia Sánchez musikari profesionalarekin batera.\nEkimen honen hastapenetan beste musikari edo konpositore profesionalak dituzte lagun: Nekane Díaz, Victoria Ladrón, Paula Olaz, Blanca García de Amezaga, Garazi Navas, Laida Otaduy eta Mirari Etxeberria, besteak beste.\nBeste espezialitate batzuetako sortzaile eta artistekin aliantzak sortzeko asmoa du sare berriak, eta emakumezko musikari profesionalak ezagutzera emateko kontzertu eta emanaldi desberdinak antolatu gura dituzte urtean zehar.\nAne Legarreta bera gertuagotik ezagutzeko, Binkek 2018ko urrian Galdakaoko Musika Bandaren zuzendaritza utzi berritan egin zion elkarrizketa irakur daiteke hemen klik eginda.\nVictor Luis de Pedrok TransGranCanaria proba egin du, 68 urterekin


Nafarroako Erdialdean, Iruñetik oso hurbil, Orbaibar dago, bitxi erromanikoak han-hemenka barreiatuak dituen ibar lasai bat; hogei bat herrik eta herribilduk osatua dago, Barasoain, Garinoain, Leotz, Oloritz, Orisoain, Puiu eta Untzueko udal-barrutietan. Pirinioen aurreko Nafarroaren eta Erdialdeko bazter idorrenen arteko mikroklimak eta iragate-parajeak dira, eta, horregatik, paisaia-interes handia du leku horrek.\nOraindik ez baduzu ezagutzen, baliatu aukeraz eta primeran pasa ibarraren egunerako prestatutako ospakizunetan; egun hori senidetze-festa alaia da, eta horretan bertako jakintza eta trebetasun ugariak erakusten dira. Bertako musika, kantu, artisautza eta gastronomiaren zatiekin osatutako mosaiko bat. Apuntatu zure agendan!


Fralib: langileek kooperatiba bihurtu nagusiak itxitakoa — Manu Robles Arangiz Fundazioa\nFralib: langileek kooperatiba bihurtu nagusiak itxitakoa\nIritzia Alternatiba ELA-borrokan\nGehienetan bukatzen da gaizki baina ez beti. Merkatu librean oinarritzen den ekonomiak ziklikoki ezagutzen dituen krisietako bakoitzak uzten ditu lanik gabe milaka edo milioika langile, soberan omen dauden lantokiak sakrifikaturik, hemen Arroako TS, hor Azpeitiako Corrugados lehen Ucin izana, aurretik Ibaizabal bazterreko Altos Hornos edo Urumeako Orbegozo. Inon ez dago idatzita, ordea, langileen derrigorrezko patua denik labanari zintzurra isilik eskaintzea.\nPello Zubiria Kamin, Argiako zuzendariaren albokoa. (Artikulu Argia 2418. alean argitaratu da)\nMaiatzaren 27an berria zabaldu du Politis astekariak bere webgunean: “1.336 eguneko borrokaren buruan, Fralibeko langileek lortu dute Unilever multinazionalarekin ituna, enpresa kooperatiba moduan berriro abiaraztea baimendu behar diena”. Biharamunean obreroek batzarrean eman dute adostasuna eta Scop T.I kooperatibaren lehen urratsei ekin. Bastamag gunean Sophie Chapellek titulatu du: “Fralibeko langileek Unilever erraldoiari irabazi diote”. Frantziako ezkerreko jende askorentzako albiste handia izan da besteren artean Lipton markako tea ekoizten zuen lantegi hau bizirik atxikitzea.\n"2010eko irailean korporazioak Gémenoseko te usina itxi egin zuen eta 182 langile kalean utzi"\nSophie Chapellek “Fralib: des salariés créatifs en lutte contre une multinationale cupide” kronikan kontatua du enpresaren historia. Pastis edari gozoak famatu egindako Ricard konpainiarenak ziren Eléphant infusio marka eta Marseilla ondoko Gémenos herriko te fabrika. 1972an Unilever multinazionalak erosi zituen eta gero Lipton markakoekin elkartu enpresa berean, hori baizik ez da Fralib.\n2001etik aurrera ekin zion jatorriak Holandan eta Britainia Handian dauzkan Unileverrek konpainiaren enpresa sarea berregituratzeari, benetan etekinak ematen dituzten atalak besteetatik bereizi eta urruntzen, komertziala Parisera, Europa osoko erosketen zentrala Suitzara, eta abar.\n"Langileek, hasteko, demostratu zuten Unileverren argudioa ez zela egiazkoa"\n2010eko irailean korporazioak Gémenoseko te usina itxi egin zuen eta 182 langile kalean utzi, argudiatuz Europan taldearentzako tea egiten duten hiru lantegietan lehiakortasun gutxiena berak zuela. Orduan ekin zioten borrokari enplegatuek. CGT sindikatukoak ziren hautatutako ordezkariak. Eta hauek ibili dira gidari 1.336 egunetan.\nLangileek, hasteko, demostratu zuten Unileverren argudioa ez zela egiazkoa. 2011n landu zuten adituekin elkarlanean txosten bat non azaldu zuten, hasteko, 1.000 tonatan kalkulatzen zela Gémenoseko fabrikaren errentagarritasun maila eta itxi zutenean 2.900 ari zela ekoizten. Te kaxa 1,60-2,60 euro artean saltzen bazen, langileen kosteak 0,15 baino txikiagoak ziren.\n"Te kaxa 1,60-2,60 euro artean saltzen bazen, langileen kosteak 0,15 baino txikiagoak ziren"\nMundu osoan 167.000 langile enplegatzen dituen erraldoia da Unilever, hainbat markarekin merkaturatuz: Axe, Dove, Omo, Flora, Hellmann's, Knorr, Lipton, Lux, Magnum, Rama, Rexona, Sunsilk... Frantziako adarrak, CGTren kalkuluetan, 2008an bertan 750 milioi euroko etekinak banatu zituen nagusien artean. Horietatik 200dik gora Suitzako zentralera bidali zituen, beti ere legeetan ondo babesturik. Horrelako mugimendu batek baimendu zion urte bakar batean Frantziako estatuari 67 milioi euro gutxiago ordaintzea zergatan.\nNorena da Eléphant zaharra?\nFralibeko langileen apustua hasieratik izan da itxieragatik protesta egiteaz gain B plan bat antolatzea. Horren hari nagusiak 2011rako markaturik zeuzkaten, aholkulari enpresa batek lagundurik. Enpresa berria kooperatiba izateaz gain, ikusi zuten fabrikak etorkizuna eduki zezakeela Unileverrek makinak eta eraikinak utzi, Elephant marka euro bakar sinbolikoan saldu eta makinak ostera abian jartzeko diru bat aurreratzekotan.\n"Frantziako adarrak, CGTren kalkuluetan, 2008an bertan 750 milioi euroko etekinak banatu zituen nagusien artean"\nAzpiegiturak utzi eta dirua jartzeko prest azaldu zen Unilever, baina Elephant marka askatzeko ez. Frantziako merkatuan daukan izenaz gain langileek garrantzia ematen zioten Marseillan 1892an The de l’Eléphant sortutako markak Proventzako eskualdearentzako daukan balio sinbolikoari. Honetan ez du amore eman erraldoiak, klase guztietako boikot eta ekintzak jasan arren, eta beste marka batez merkaturatu beharko dute Scop T.I kooperatiba osatu duten beharginek.\nCGT sindikatuaren Unileverreko atalak bere webean azaldu ditu Fralibeko langile ohiek lortutako akordioaren xehetasunak. Lurzorua eta eraikinak administrazioaren esku geratzen dira, eta euro bakar sinbolikoaren prezioan ekipo administratibo eta industrial guztiak ere. Unileverrek diruz lagunduko du enpresa berria abiarazten eta langileen plan alternatiboa aurrera ateratzen. Sare komertziala antolatzen lagunduko die, merkatua aztertzen eta marka berria sortzen.\n"Fralibeko langileen apustua hasieratik izan da itxieragatik protesta egiteaz gain B plan bat antolatzea"\nMultinazionalak onartu du ere langileen formakuntza diruz laguntzea eta Gémenosen dauden makinak modernizatzea. Kooperatiba berria martxan jartzeko bidean bere gain joango da langileen ordezkarien soldatak pagatzea.\nDena ondo badoa, duela hiru urte eta erdi enpresa ixtean ari ziren 182 langileetatik 76 hasiko dira kooperatiba berrian. Te eta infusio ekologikoen merkatuan zentratuko dira. “Ahal den neurrian inguruko ekoizleen produktuak erabili nahi ditugu, nahiago bertako ezkien lorea Errumaniatik ekarritako baino”. Tea bezalako beste lehengaiak urrundik ekarri behar direnean, Marseillako portua eta hurbileko kanalak lehenetsiko dituzte.\nKontua, proiektu berriaren arduradunek diotenez, ez da soilik ekologiko edo bio zertifikatua. Langileek ikusi dute nola 2001ean Unileverrek baztertu zituen betiko osagai naturalak, usain eta zaporeak kimikaz ordezkatzeko. “Jendeari ahaztarazi zaio gauza bakoitzaren zaporea. Orain askok bi zorrotxo ipini behar dituzte uretan zerbait dastatu ahal izateko. Lehen egiazko ezkiz, mendaz eta laranjaz egiten ziren infusioak, hemen bertan landuta”.\nMaiatzaren 27ko itunarekin bizi berri bati ekin diote Gémenoseko langileek. Marrazoz beteriko merkatu batean bizirauten ikasi beharko dute infusio naturalak salduz. Lortuko duten? Usina ixtea erabaki zuen Unileverrek apustu egingo dizu ezetz, hamaika argudio ekonomiko eta komertzial erakusten ditu www.fralib.fr gunean.\nMultinazionalak kaleratzeko kalte-ordain moduan pagatuko dizkien 20 milioi euroekin abiatuko dute kooperatiba berria langileek. Langileen ordezkari Olivier Leberquierrek Reuters agentziari esan dio: “Ez dugu borrokatu lortzeko txeke handiagoa baizik eta berriro lanean hasteko tresna industriala. Ezin dugu esan irabazi dugula fabrika ostera abiatu eta proiektua mamitu arte, baina lehen garaipen honek etorkizuna badugula sinestea ekarri digu”.


Ambrujac - Wikipedia, entziklopedia askea.\n45°31′36″N 2°07′04″E / 45.5267°N 2.1178°E / 45.5267; 2.117845°31′36″N 2°07′04″E / 45.5267°N 2.1178°E / 45.5267; 2.1178\nBonnefond, Davignac, Meymac eta Pérols-sur-Vézère\n112 (%53.8) 93 (%44.7)\nAmbrujac (okzitanieraz Ambrujac, frantsesez eta ofizialki: Ambrugeat) Okzitaniako udalerri bat da. Administratiboki Frantziako Corrèze departamenduan dago, Akitania Berria eskualdean. 2013an 211 biztanle zituen.\n2007an Ambrugeat udalerrian erroldatutako biztanleak 208 ziren. Familiak 104 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 44 seme-alabarik gabeko familiak ziren, 20 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 277 etxebizitza zeuden, 104 familiaren etxebizitza nagusia ziren, 169 bigarren erresidentzia ziren eta 5 hutsik zeuden. 209 etxeak ziren eta 66 apartamentuak ziren. 104 etxebizitza nagusietatik 95 bere jabearen bizilekua ziren eta 8 alokairuan okupaturik zeuden; 2 etxek bi gela zituzten, 21 etxek hiru zituzten, 30 etxek lau zituzten eta 50 etxek bost zituzten. 94 etxek euren parking plaza propioa zuten azpian. 51 etxetan ibilgailu bat zegoen eta 44 etxetan bat baino gehiago zituzten.\nAmbrugeat udalerriko biztanleria-piramidea 2009an .\n2007an lan egiteko adina zuten pertsonak 119 ziren, horien artean 83 aktiboak ziren eta 36 inaktiboak ziren. 83 pertsona aktiboetatik 74 lanean zeuden (36 gizon eta 38 emakume) eta 9 langabezian zeuden (4 gizon eta 5 emakume). 36 pertsona inaktiboetatik 22 erretiraturik zeuden, 5 ikasten zeuden eta 9 "bestelako inaktibo" gisa sailkaturik zeuden.\n2009an Ambrugeat udalerrian 102 unitate fiskal zeuden, 200 pertsonek osaturik. Pertsona bakoitzeko diru-sarrera fiskalaren mediana urteko 17.361,5 euro zen.\n2007an zeuden 7 komertzioetatik, 1 eraikuntza enpresa zen, 2 ostalaritza eta jatetxe enpresak ziren, 1 finantziazio enpresa zen, 2 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Ambrugeat udalerrian 6 nekazaritza-ustiategi zeuden.\nMeymac (2,4 km)\nMaussac (6,4 km)\nCombressol (6,7 km)\nPéret-Bel-Air (8,1 km)\nSaint-Angel (9,3 km)\nAlleyrat (9,4 km)\nSoudeilles (9,6 km)\nBNF: 15249644g (data)


Mario Casas - Wikipedia, entziklopedia askea.\nMario Casas Sierra (Coruña, 1986ko ekainaren 12a) telebistako eta zineko galiziar aktorea da.\nCoruña, 1986ko ekainaren 12a (34 urte)\naktorea, modeloa, zinema aktorea eta telebista-aktorea\n4 Film laburrak\n5 Sari eta nominazioak\nHasiera batean futbolaria, udaltzaingoa edo suhiltzailea izatea pentsatu zuen, berehala konturatu zen berea interpretazioa zela, publizitatearekin hasten eta beranduago, bere ikasketak Cristina Rota Interpretaziorako Eskolan burutzen.\nDebutatu zuen zineman Antonio Banderasen laguntzarekin, eman ziola aukera bat El camino de los Ingleses pelikulan. Urte horretan bertan parte hartu zuen SMS eta gero Los Hombres de Paco telesaileetan.\n2009an Espainiar ikuspegitik oso garrantzitsu ziren bi pelikula lan egin zuen: Fuga de Cerebros eta Mentiras y Gordas. Biek leihatilan nagusitu ziren estrenoaren asteburuan.\n2010eko abenduaren 3an Tres metros sobre el cielo pelikularen moldaketa zinematografiko estrenatu zen. Honek, estrenatu eta lehenengo asteburuan 2 050 000 € biltzea lortu zuen eta espainiar pelikuletan ikusiena bihurtu zen urte hartan. 2012an egin zuen pelikula haren bigarren zatia, Tengo ganas de ti María Valverde eta Clara Lago aktoreen laguntzarekin. Hau, 2012ko ekainaren 22an estreinatu zen.\nHorren ondoren, 2010eko urtarriletik 2013ko otsailera bitartean El Barco telesaila protagonizatu zuen, Blanca Suárez laguntzarekin. 2013an Ismael pelikula grabatu zuen Bartzelonan beste aktore famatu batzuekin 2013ko abenduaren 25ean estreinatua izan zena. 2013ko irailaren 25ean Las brujas de Zugarramurdi pelikula estreinatu zuen Hugo Silva edo Pepón Nieto aktoreekin batera.\n2013an grabatu zuen bere lehenengo pelikula ingelesez 'Edén' izenekoa. Hau, Malasiako aktore iparamerikar batzuekin grabatu zuen, non Mario Casasek atezain baten papera interpretatzen zuen.\nGaur egun Colombian eta Txilen grabatzen ari da bere bigarren proiektu ingelesa The 33 (Los 33) deiturikoa non Mariok meatze batzuetan trabatuta geratzen den meatzari txiletar bat interpretatuko du. Historio hau, 2010ean San Joséko meatzeen erorketan oinarritua dago. Duela gutxi baieztatua izan da Mario Casasen partertzea Palmeras en la Nieve pelikulan, non Tres metros del cielo eta Tengo ganas de ti pelikuletako zuzendari berarekin lan egingo du, Fernandez González Molinarekin hain zuzen.\n2011-2013 El barco Ulises Garmendia Antena 3\n2007-2010 Los hombres de Paco Aitor Carrasco Antena 3\n2014 The 33 Konfirmatzeko Patricia Riggen\n2014 Palmeras en la nieve Killian Fernando González Molina\n2014 Eden Atezaina Shyam Madiraju\n2013 Ismael (pelicula) Felix Marcelo Piñeyro\n2013 Las Brujas de Zugarramurdi Tony Álex de la Iglesia\n2012 Tengo ganas de ti Hugo (H) Fernando González Molina\n2012 Grupo 7 Angel Lares Pacheco Alberto Rodríguez\n2009 Mentiras y gordas Toni Alfonso Albacete eta David Mankes\nSari eta nominazioakAldatu\n2013 Repartoko aktore onena Las brujas de Zugarramurdi Irabazlea\nFotogramas de Plata sariak\n2012 Zineko aktore onena Grupo 7 Irabazlea\n2011 Telebistako aktore onena El barco Nominatua\n2010 Zineko aktore onena Tres metros sobre el cielo Nominatua\nACE sariak (Nueva York)\n2011 Aktore berri onena "Best New Actor" Tres metros sobre el cielo Irabazlea\n2009 Errebelazio interpretazioa Mentiras y gordas\n2010 Gizonezkoetako aktuazio onena Los hombres de Paco\nFestival Internacional de Cine Lésbico y Gay de Madrid\n2009 Interpretazioko LesGai saria Mentiras y gordas Irabazlea\n2009 Talento Gaztea saria Mentiras y gordas\n2010 Talento Gaztea saria Tres metros sobre el cielo Irabazlea\n2013 "Ciudad de Melilla" saria Lortutako exito handia aktore bezala zeraman karrera motzean Irabazlea\n2011 Telebista Los hombres de Paco\n2012 'Ciudad de Alicante' saria Irabazlea\n2011 Aktore onena Dinero fácil Nominatua\n2011 Aktore onena Dinero fácil Irabazlea\n2009 Zineko aktuazio onena Mentiras y gordas Nominatua\n2009 Aktore espainiar errebelazioa Mentiras y gordas Nominatua\nZinemako EñE sariak\n2009 Gizonezkoetako aktuazio onena Mentiras y gordas Irabazlea\nAzken aldaketa 4 apirila 2020(e)an, 12:39(e)tan\nOrriaren azken aldaketa: 4 apirila 2020, 12:39.


Erakusketa birtuala prestatu dute Museoen Nazioarteko Egunerako - Busturialdeko Hitza : Busturialdeko Hitza\nMaiatzaren 18an Museoen Nazioarteko Eguna ospatzen da, eta, urtero legez, Bizkaiko museoek egun hori ospatuko dute, “aurten modu berezian”. Hori horrela, Bizkaiko Foru Aldundiak erakusketa birtual bat antolatu du, lurraldeko museo bakoitzaren pieza enblematiko, esanguratsu eta garrantzitsuenetako batzuk bilduz.\nHogeita hamar museok baino gehiagok parte hartu erakusketa birtuala osatzeko, eta museo bakoitzeko artelanak www.museoeneguna.eus plataformaren bidez ikusi ahalko dira maiatzaren 18tik hilaren amaierara arte. Bisitaria erakusketa osatzen duten piezen multzora sartu ahal izango da, eta lanei buruzko informazioa eskuratu ahalko du. Ikus-entzunezko hainbat baliabide eskuratzeko aukera ere badago, aukeratutako piezak zehatzago ezagutu ahal izateko.\nAukera “paregabea”. Erakusketa birtuala ikasteko eta historia ezagutzeko aukera “paregabea” dela diote arduradunek: “Aukera paregabea da lurraldeko museoetako altxorrak bisitatzeko, eta lan horien bidez gure historiaren, tradizioaren, ohituren, aisiaren, kulturaren, sinesmenen, ekonomiaren, artearen eta kirolaren alderdiak ezagutzeko”.\nErakusketak antzinako hainbat osagai biltzen ditu, gai askori buruz hitz egiten dutenak: Bizkaiko lehen biztanleak, lanbideak, arrantza, errementaritza, meatzaritza, ontzioletako lana eta jarduera industrialagoak… Piezek gerraz eta bakeaz hitz egiten dute, baita landa-guneetako bizitzaz eta herribildu eta hirietako bizitzaz ere. “Eta, jakina, euskarari buruz ere”.\nBizkaiko Foru Aldundiak eskerrak eman nahi dizkie ekitaldian parte hartu duten museo guztiei, “proiektua posible egiteagatik”. Aldi berean, foru erakundeak herritar guztiak gonbidatzen ditu lurraldeko museoek gordetzen dituzten altxorrak bisitatzera.


Abesti intimo eta indartsuak — Gaztelupeko Hotsak\nHemen zaude: Hasiera → Albisteak → Abesti intimo eta indartsuak\n1960 eta 1970 hamarkadetan AEBko Top 40-ra iritsitako hainbat abesti arrakastatsu (Jan&Dean, Sonny&Cher, Nancy Sinatra, The Byrds, Beach Boys, Mamas and the Papas, Phil Spector…) eta beste milaka estudio grabaketen atzean talde misteriotsu bat dago. Urte askoren ondoren eta dokumental bati esker, The Wrecking Crew izenpean ezagutzera eman zen zeintzu ziren disko haietan benetan jotzen zuten musikariak. Han kontatzen zenez, garai haietako musikari zaharrek talde honek musika industriaren “hondamendia” ekarriko zuela esaten zuten eta hortik dator izena. Baina, zer gertatuko litzateke talde hark bere kasa disko bat plazaratzea erabaki edo ahal izan balu garai hartan?\nGorka Gaztanbidek agian bere buruari antzerako galdera egin izan dio disko hau aurrera ateratzeko erabaki ausarta hartzean. Wrecking Crew mitiko haren antzera, Gorka Gaztanbideren ibilbidea luze eta oparoa izan arren, beti egon izan da pittin bat ezkutuan. Bere aztarna bilatzea ez da erraza, hainbat grabaketa ezberdinetan sakabanatuta baitago. Broken Brothers Brass Bandaren partaidetza da bere ezagunena, baina Adrian Royo Trio, Ennio Pinillos Quintet, Javier Garayalde y los Sultanes del Swing eta beste hainbat ekimenetan aurki daiteke bere ekarpen fina, bigarren plano batetan beti. Baina ez oraingo honetan. Kontzertu eta grabaketa haietan ikasi eta landutako ñabardura ederrenak gordetzen aritu izan balitz bezala, gero grabaketa eta kontzertu guzi horien atsedenetan, ezkutuan, haietaz baliatuz bere abestiak osatzen eta moldatzen eta entseiatzen aritu da, mimoz, poliki, emeki, goxo eta arreta osoaz.\nVerkami kanpaina arrakastatsu bat burutu ondoren hemen da Txikizio “Wreck” Koadrilaren disko ederra. Gorka bera ahots eta bateriak, David Burgui gitarran, Kike Arza baxuan eta Ramon Garcia pianoan osatutako laukote oinarrizkoa eta abesti batzuetako txikizio konplize moduan Haizea Gaztanbide ahotsean, Alberto Arteta saxo tenorrean eta Raul Arizaleta gitarran izan ditu lagun. 10 abesti su baxuan atonduak, eta egun pare batetan naturaltasun osoz grabatuak Javier de Mabel-en eskutik Nafarroako Sartagudako estudioan. Amaia Lasa, Angel Erro edo Gustavo Adolfo Becquer-en letrak, Julio Anguitaren diskurtso bat erdian, jazz, folk, pop, soul, rock eta Gorkak maite eta miresten duen musika guztien oihartzunak, maisutasunez doituak, abesti intimo, hunkigarri eta era berean bizi eta indartsu hauen mesederako. Ongi etorria eman diezaiogun Txikizioari..


Eskola jazarpenaren aurka: KiVa programa Lauaxeta Ikastolan\nKiVa programa, eskola jazarpenaren aurkako programa finlandiar bat da, gaur egunean, arazo honen aurkako eraginkorrena bezala kontsideratua dagoelarik.\nLauaxeta Ikastolan, martxan jarri dogu.\nBorondatezkoa bada ere, finlandiar ikastetxeetako %90etan martxan dago eta datuen arabera, jazarpen kasuetako biktimen %98ak, programa honek ekarri dauen hobekuntza baieztatzen dabe. Lehen Hezkuntzara zuzendutako programa bat da, estadistikoki, eskola jazarpen gehiengoa etapa horretan gertatzen dala ikusi izan bait da.\nBeste programa batzuekaz alderatuz, bere indarguneak ondokoak dira:\n-Ebidentzia eta emaitzetan oinarritutako programa bat da, Finlandian eta beste herrialde batzutan ere inplantatu ondoren, datuek emaitz positiboak erakusten dabez eta.\n-Hezkuntza Komunitate osoa barneratzen dau: ikasleak, irakasleak, langile ez dozenteak eta familiak.\n-Jazartzailea eta jasotzaileagaz lan egiteaz gain, “testigu” diran ikaslego guztiagaz lan egiten da, jokaera protokolo bat zehaztuz. Azken baten, beste ikasle honeek erabakikorrak dira jazartzaileak indarra hartzerakoan.\nEskola jazarpena gainditzea onuragarria da ez bakarrik eskola eremuarentzat berarentzat, gizartearentzat orokorrean baino. Azken baten, jazarpenak, eskola etapan eragiten dauan kalteaz gain, etorkizunean beste jazarpen egoera batzuk sortarazi bait daikez bizitzako beste arlo batzuetan baita. Zentzu horretan, ezinbestekoa da jazartzaileari beste jokaera eta portaera batzutara bideratzen irakastea eta jazarpena jasaten dauenari hori ez onartzen irakastea.\nLauaxeta Ikastolan ildo honetatik ari gara lanean eta lehenengo fase honetan, irakasle, orientatzaile eta zuzendaritzaren formakuntza bideratzen KiVa programa honetan.\nProgramari buruzko informazio gehiago: http://www.kivaprogram.net/basque\nIldo honetatik, Lauaxeta Ikastolako ikasle batzuek, Not in my town lehiaketarako prestatutako bideoagaz izten zaituegu.


Idazleak - Mª Jose Olaziregi Alustiza - Hemeroteka - "Ez ditzagun zirkuitu bereziak egin emakumezkoek idatzitako literaturarekin"\nMª Jose Olaziregi Alustiza > Hemeroteka\n2000 / 3 / (17-24) "Ez ditzagun zirkuitu bereziak egin emakumezkoek idatzitako literaturarekin" | Maria Agirre\nMari Jose Olaziregi, EHUko irakaslea eta ikerlea\n"Ez ditzagun zirkuitu bereziak egin emakumezkoek idatzitako literaturarekin"\n* Traducción al espanol del original en euskera\n"Intimismoaz haraindi: emakumezkoek idatzitako euskal literatura" izenburua du Mari Jose Olaziregik egindako azken ikerlanak. Bertan, emakumezkoek idatzitako euskal literatura guztia inondik inora intimista ez dela dio irakasleak. Era berean, emakumezkoek idatzitako nobela eta poema liburu asko aztertu gabe daudela salatzen du. Horregatik, testu horiei kritika egiten hasi eta baliagarriak direnak irakurtzen hasteko garaia dela aldarrikatzen du.\n-Zure azken liburuak emakumezkoek idatzitako euskal literatura aztertzen du eta nahiko panorama kaxkarra erakusten du, emakumea euskal literaturan gutxiestua balego bezala.\nKontua da, sistema literario guztietan, idazle eta literatura mota batzuk kanonizatuak izaten direla, eta gero beste batzuk, periferikoak, bigarren mailakoak. Periferia horretan egoten dira emakumezkoek idatzitako testuak, haur eta gazteei zuzendutakoak eta itzulitakoak. Nire azken liburuan hori salatu nahi izan dut, esanez, emakumezkoek idatzitako literatura badela, baina literatura hori ez dela aztertua izan. Hala, aipatzen eta promozionatzen ez den literatura ez da irakurtzen, eta ez da existitzen.\nNire ustez, emakumeek euskaraz idatzitako testuei buruzko azterketa luze, sakon, historiko, soziologiko eta kritikoak falta dira. Horrelako oso gutxi dago, apenas ezer.\n-Ohituta geunden emakumeak hainbat arlotan gutxiespena jasotzen duela entzutera, baina literaturari dagokionez ez da hainbestetan halakorik entzuten.\nGaur egun emakume batek ez du arazorik testu bat argitaratzeko. A priori hemen inor ez da zokoratzen, baina, zergatik daude hain gutxi aztertuak emakumeek idatzitako testuak? Zergatik ez dira inoiz literaturaren historian aipatzen? Txarrak direlako? Guztiak? Literaturaren kalitatearen irizpidea da darabilguna testu horiek baztertzeko? Nik uste dut gehienetan ez direla ezagutzen, eta hori salatu nahi izan dut. Hau da, inondik ere ez dut defenditzen emakumeek idatzitako literatura, soilik emakumezkoek idatzi dutelako. Nik ez dut eleberri bat aukeratzen emakume batek idatzi duelako, saiatzen naiz kalitatezko testu bat hautatzen. Litekeena da, emakume batek idatzia egonagatik nire bizi esperientziatik gertuago egotea, baina agian ez. Artea kontsumitzen dugunean, irizpidea beti da kalitatearena. Gakoa, kontsumitzera joan baino lehenagoko une horretan dago. Ez badugu testu baten berri entzun, eta idazle baten berri ez badugu jaso komunikabideetan, historia liburuetan, aldizkarietan... ez dugu inoiz irakurriko. Hor dago gutxiespena eta bazterketa. A priori, inork ez du onartzen euskal literaturan emakumea zokoratzen denik, eta noski, biktimismoan ere ez dugu erori behar. Biktimarik ez dago. Kontua da, garaia dela testu horiei kritika egiten hasteko, eta baliagarriak direnak irakurtzen hasteko. Ez ditzagun baztertu egilearen sexuagatik.\n-Beraz, promozio bideek eta egiten dute porrot.\nGaur egun literatura ere espektakulu gizartearen zati bat da, eta izugarrizko indarra daukate komunikabideek eta promozio bideek. Frogatuta dago: ez da beti kalitatearen irizpidea testu bat ospetsu egiten duena. Komunitate kritikoak kanonizatutako idazle batzuk daude, edo komunikabideetan gehiago azaltzen direnak.\n-Emakumezko idazleak gutxiago ezagutzen omen dira, baina hala ere, euskal idazleetatik %10,8 baino ez da emakumezkoa. Datu horri begiratuz gero, pentsa daiteke normala ere badela emakumezko idazle gutxiago ezagutzea.\nPoesia gutxiago idazten eta saltzen da, baina gurean poesia oso aztertua dago, prosa baino gehiago. Euskal literaturan zirkuitu normalizatu bat antolatu behar dela uste dut. Ez ditzagun zirkuitu bereziak egin emakumezkoek idatzitako literaturarekin, edo haur eta gazteentzat egindako literaturarekin. Noski, gutxiago badira, gutxiago produzitzen dute, eta gutxiago aipatzen dira, baina kontua da ez direla aipatzen eta aztertzen. Euskal sistema literarioaren normalizazioa lortu behar dugu.\nBestetik, injustizia puntu bat antzematen dut, emakumezkoek idatzitako literatura guztia intimista dela esaten denean. Ezagutzen ez denez, intimismoa aipatzen da, eta zaku berean sartzen dira estetika eta poetika oso desberdinak. Zakutan sartzen ditugunean, klasifikazioak egiten ditugunean, beti dago injustu izateko arriskua.\n-Hala ere, emakume idazleengan ez al duzu gehiegizko apaltasunik somatzen. Gehienek diote literaturan amateurak direla, eta ez profesionalak.\nVirginia Woolf-ek esaten zuenez, seguruen, emakumeok, jende aurrean hitz egiteko beldur handiagoa dugu, normalean, exijenteagoak baikara gure buruarekin. Idazleen kasuan, emakume bati gizon bati baino gehiago kostatzen zaio idazlea dela onartzea. Plaza, komunikabideak, ez dira emakumezkoenak, ez dute protagonismorik eta horrek ziurtasun falta eragiten du. Askok diotenez, gainera, argitaletxe batetara zoazenean, emakume izanagatik gehiago exijitzen zaizu. Hau da, eleberri txar bat, gizonezko egile ezagun batek idatzia, plazara daiteke. Zailagoa da, berriz, nobela txar bat emakume baten kasuan argitaratzea. Euskal kulturan, botere kotak ez dira emakumeenak. Onartu zaigu andereñoak izatea, batzueri kazetari izatea, edo kritiko, baina zenbat emakume da editore? Zenbat idazle? Hor badaude zenbait rol hain erraz onartu ez direnak.\n-Emakume idazle gazteei buruzko ikerketarik ere egin duzu. Optimistagoak izateko balio dute?\nUrruzuno literatur lehiaketako epaimahaian izaten naiz, eta egia esan oso testu onak aurkezten dituzte. Normaltasunaren bidea bilatu behar dugu, jende guztiak eduki dezala aukera berdina. Hori da sinpleki nik planteatzen dudana, baina inongo biktimismorik gabe.\nAzken urteetan ari dira emakumezko idazle gazte asko lanak aurkezten, eta bai, baikorrak izan gaitezke, zergatik ez.\n-Kritikagintzaz ere mintzo zara azken liburuan, eta kritika feminista eskasa dela diozu. Kasu gutxi egiten zaie emakumezkoek idatzitako liburuei?\nAsko eta asko aztertu eta komentatu gabe pasatzen dira. Euskal literaturaren historia garaikidea hartu, eta ikusi zenbat autore dauden aztertuta. Askotan, gainera, kantitate kontua harrigarria izaten da. Badaude egile batzuk, nobela pare bat dutenak eta etengabe aipatzen direnak, eta berriz, emakumezko idazle batzuk, agian lau edo bost eleberri idatzi, eta gutxiago aipatzen direnak. Gakoa ez dago kantitatean. Gutxiago aipatzen dira, eta asko ahaztuta daude.\n-Gazteengan irakurzaletasuna bultzatzerik ba ote dagoen ikertzen aritu izan zara. Zaila dirudi gaur egungo gizartean irakurzaletasuna bultzatzea.\nZaila da. Zaletasun bati buruz ari gara, eta oso zaila da pertsona bati norberak pasioz bizi duen hori agian gustatuko zaiola sinistaraztea. Gainera, irakurketarena oso iharduera diskriminatzailea da: behar duzu irakurtzen ikasi, pixka bat aldendu...\nNi saiatzen naiz ikasleei ez saltzen. Esaten diet, beharbada, irakurriz ondo pasatuko dutela, bere barne bizitza aberastuko dutela, mundu berriak ezagutu.... Hori guztia agian, baina agian ez. Proba egiteko aholkatzen diet, eta kontuan izateko zein eskubide dauzkaten: liburu bat hasi eta ez bukatzekoa, orriak pasatzekoa... eskubide horiek kontuan hartuz irakurketa ez dramatizatzea da kontua. Plazerrezko zerbait izan beharko lukeen horren bila joan beharko genuke, eta ez inor traumatizatu ez dakit zein testu irakurri ez duelako, ez baitago funtsezko testurik. Irakurketak, agian, bizitza apur bat atseginago egin dakiguke, baina irakurtzea ez da derrigorrezkoa, irakurri gabe ere bizi gaitezke eta zoriontsuak izan. Plus bat besterik ez da.\nHau entzuterakoan ikasleak harrituta geratzen zaizkit, irakurketaren apologia entzutea espero baitute. Nire ustez, hipokresia izugarria dago irakurketaren inguruan. Hor ditugu guraso eta irakasleak irakurri behar dela esanez, hau da, norberak egiten ez duena besteei eskatzen, edo norberak pasiorik gabe bizi duen zaletasuna aholkatzen. Gainera, irakurleak oso gogaikarriak gara. Bati mendia gusta dakioke, baina ez da etengabe mendira joan behar duela ondokoari esaten arituko. Irakurlea, berriz, bai. Oso tipologia berezia da irakurlearena.\n-Badago 15etik 20ra urte bitarteko gazteendako euskal literaturarik?\nBai, jakina. Itzulitako literatura asko dago, eta nire iritziz, behingoz, itzulpenei kasu handiagoa egin beharko genieke. Gazteentzako eleberriak badaude, ez beharbada beste merkatuetan dagoen aukera zabala, baina horrek ere bere abantailak ditu, zeren inguruko merkatuetan azken urteetan modan jarri diren bilduma horiek gehiago dira eskaintza komertzialak kalitatezko literatura baino. Euskal Herrian, zorionez, marketin eta merkatu kontuetan hain zuzenak ez garenez, harribitxiak topa ditzakegu. Aste honetan, adibidez, Juan Cruz Igerabideren Hamabi galdera pianoari irakurri dut, gazte batek irakurtzeko oso testu ona. Itzulpenetan hor ditugu Stevensonen testuak modu zoragarrian itzulita, eta beste hainbat.\n-Orain dela gutxi, euskal literaturan kritikagintza ba ote dagoen aztertzeko ihardunaldiak egin zenituzten. Zein ondoriotara iritsi zineten, bada kritikarik?\nJardunaldiok oso ondo joan ziren, espero baino jende gehiago hurbildu baitzen. Gure helburua, kritikagintzarik ez dagoela dioen topikoa bertan behera uztea izan zen. Euskal literaturan kritikagintza badago, eta azken hamarkadetan kritika oso onak egin dira. Bestalde, diagnostiko bat egin genuen: zertan diren ikerketak, non dauden hutsuneak, nondik jo beharko genukeen literaturaren kasuan... Saiatu ginen, gainera, kritikagintza hitzaren oinarrian zer ulertzen den zehazten. Batetik kritika publikoa dago, komunikabideetan agertzen dena, eta bestetik, kritika akademiko edo zientifikoa. Nik uste dut, ezbairik gabe, gurean ahulena kritika publikoa dela, kritika akademikoan azken urteetan aurrerapausoak eman baitira. Oraindik aztertzeke dauzkagu gauza asko, adibidez, alderdi historiografikoa ahulena da, narratiba oraindik ez da luze aztertu, ezta emakumezkoek idatzitako literatura eta haur eta gazteei zuzendutakoa, literatura itzulia.... hutsuneak badira, baina hutsune handiagoa dago kritika publikoan. Argitaratzen direnak aipamen laburtxoak dira, baina kritika oso gutxi. Nik gainera, izugarri botatzen dut faltan hurbilpen bat, hau da, kritika akademiko eta publikoaren arteko hurbilpena. Alegia, egunkarietan atera daitezela ez zirkuitu unibertsitarioko kritikak, baizik eta kritikatzen duten testuak baina arrazoituak. Gaur egun etena handiegia da. Pasatzen gara gehienetan aipamen labur batetik, ez dakit zein metodologia kritiko erabili duen azterketa batetara, eta behar dugu erdibide bat.\n-Horrek zer esan nahi du, adibidez, unibertsitateetako irakasleek komunikabideetan parte hartu beharko luketela?\nFrantses edo gaztelaniazko zirkuituan, unibertsitateko irakasle batzuk idazten dute egunkarietan eta gehigarri literarioetan. Baina, jakina, horrek eskatuko luke benetako gehigarri literarioak edukitzea gurean. Zein gehigarri literario ditugu euskaraz? Gutxi. Zabalagoak beharko genituzke, iritzi eta artikulu gehiago jasoko lituzketenak. Benetako gehigarri literarioak, euskaraz, euskal testuak komentatzeaz gain, edozein hausnarketa literario bideratuko luketenak. Nik faltan botatzen ditut horrelako argitalpen luze eta sakonak. Gaur egun baditugu atalak egunkarietan, baina ahulak eta eskasak dira, gutxi da.\n-Euskal literaturak ematen du horrelako aldizkari bat kaleratzeko adina?\nEzbairik gabe, bai. Kontua da lantalde bat sortzea, aurrekontu bat zehaztea eta abian jartzea. Egunkarietan orriak oso garesti dira, kosta egiten da hainbat gairi orri asko eskaintzea.\n-Euskal literaturaren kasuan, gutxitan irakurtzen omen dira liburu bat txarra dela dioten kritikak.\nOso gutxi, hemen kritika gehienek ondo hitz egiten dute. Liburu bat ona dela esaten dutenak gainera, gehienetan ondo argumentatu gabeak daude. Era berean, izan dira liburua txarra dela dioten kritika gehiegi arrazoitu gabeak. Gustatu zait edo ez zait gustatu, baina, zergatik?\nBestalde, hau herri txikia da eta beharbada idazlea bihar ikusiko duzu paseatzen edo zure laguna da. Denok ezagutzen dugu elkar eta zaila da. Gainera, batzuek oso gaizki hartzen dituzte kritikak.\nBestetik, kritikariaren rola azken urteetan aldatu egin da. Lehen sententziatu egiten zuen, hau ona eta hura txarra zela esanez. Azken hamarkadetan, berriz, krikariak iritzia ematen du, baina batez ere irakurketa azaltzen du.\n-Literaturaren inguruan hainbat ikerketa egin duzu. Zu zeu ez al zera eleberri bat idaztera animatzen?\nEz, ez. Gezurra da kritikari baten oinarrian idazle frustatu bat dagoela dioen topikoa. Onartzen dut nerabe garaian poemak idatzi nituela, eta sariketetara aurkeztu eta bat baino gehiago irabazi nuela.... baina ez. Poemak edo nobelak idazten dituen batek ez du ulertzen zein plazer senti dezakeen irakurle batek edo kritikari batek testu baten zirrikitutan barneratu eta komentarioak egiterakoan. Plazer estetiko izugarria da. Gainera, zenbat eta gehiago ezagutu gauza bat, orduan eta gehiago maite duzu.\n-Eta beste ikerketarik egiteko asmorik?\nBai. Une honetan, EIZIE-rentzat, literatura unibertsalari buruzko testu liburu bat egiten ari naiz, euskaraz. Batxilergorako izango da, eta helburua, euskarara itzulita dagoen ondare unibertsalaz baliatzea da. Horretaz gain, Un siglo de novela en euskera UNED-erako idatzi nuena ere oraintxe aterako da, baina orain osatu egin behar dut. Artikulu bat egin nuen 100 orri baino gehiagokoa euskal nobelaren bilakaeraz, eta nahiko nuke osatu azken urteetako nobelen azterketez. Lanik ez zait falta. Ikerketa gustatzen zait, baina irakaskuntza ere bai, biak behar ditut.\n-Bukatzeko, gomendatu eizaizkiguzu emakumezkoek euskaraz azkenaldian idatzitako hiru liburu.\nDudarik gabe, Lurdes Oñederraren Eta emakumeari sugeak esan zion, oso nobela ona da. Oso gomendagarria da ere Mariasun Landaren Amona zure Iholdi ipuin laburtxoa. Miren Agur Meaberen poema liburua.... badago non aukeratu.


[Eraldaketa sozialerako dekalogoa] 6. Lanpostuen defentsa eta bermea – Euskal Herriko Eskubide Sozialen Karta\n2020ko maiatzak 5, asteartea\nKoronabirusa eta sistemaren krisiaren aurrean, Euskal Herriko Eskubide Sozialen Karta-k bizitza duinen aldeko hainbat neurri aldarrikatzen ditu, benetako eraldaketa sozial bat bultzatzeko. Karta-k eraldaketa sozialerako dekalogo bat proposatzen du. 6. neurrien multzoa lanari buruzkoak dira:\nLanpostuak mantendu eta prestazioak bermatu denbora baterako kontratua etenda izan dezaketen langileak babesteko. Kaleratzerik ez!\nLangilerik gabeko autonomoak: kontziliazio, gaixotasun edo hartutako neurrien eraginez haien jarduna garatu ezin dezaketenek autonomo kuota ordaintzea salbuetsi. Aktibitatea eten behar izan dutenei, desenplegurako prestazioa bermatu. Bereziki aipatu behar ditugu etxeko langileak, erregimen berezia izanik, gaur egun ez baitute prestazio sozialik jasotzeko eskubidea bermatuta.\n%100eko Soldata bermea kontziliazio, gaixotasun edo neurrien eraginez lan egiteari utzi behar duten langileei.\nHartutako neurrien ondorioz esposatutako kolektiboen osasuna bermatu: Osasungintzako langileak, elikagaien dendetakoak, etxeko langileak. Beharrezkoak diren kontratazioak egin. Multinazional eta azken urteetan irabazi handiak dituzten enpresentzako zergak. Enpresa txiki eta ertainen bideragarritasuna bermatzeko plana.\n[Eraldaketa sozialerako dekalogoa] 5. Indakeria matxistari aurre egin


Itxaso Jubeto, merkataria: “Jendeak auzoan bertan erosketak egitea da merkatarion erronka” - Uriola.eus\nItxaso Jubeto Electro Aider dendako atarian | Ikusi handiago | Argazki originala\nBilbao Dendak elkarteak XI Merkataritza Sariak banatu ditu. Zuk ere parte hartu duzu ekitaldian.\nBai, urtero elkartu ohi gara Bilbao Dendak osatzen dugunelkarteetako kide garen merkatariok. Aurten Guggenheimean egin dugu sari banaketa museoaren 20. urteurrenean. Ekitaldia Bilboko merkataritza ikusgai egiteko modua da, eta aurtengo hitzordua abian dugun 'Bilbao nire aukera' kanpainari bultzada emateko baliatu dugu. Asko luzatu zen gaua. Niri Txurdinagako Martinez N&Gko Nuriari saria ematea egokitu zitzaidan.\nZelako giroa dago merkatarien artean? Baikorrak zarete?\nEkitaldian ordezkari askok hartu zuten hitza, besteak beste, Bilboko alkateak eta Merkataritza eta Kontsumo sailburuorde Isabel Muelak. Diotenez, krisitik irteten gaude. Baina ez da horrela. Duela sei hilabate CECOBIn elkartu ginen Bizkaiko merkataritza elkarteetako kideok, eta bat gentozen egoeraren irakurketarekin: oso astiro berreskuratzen ari gara. Zenbait egunetan argindarra ordaintzeko beste ez dugu ateratzen. Niri bezala Uribarriko zein Santutxuko merkatariei gertatzen zaie. Ez dugu ia ezer saltzen. Eguneko kutxa bi eurokoa izaten da hainbat egunetan. Berreskurapena da hori? Ez.\nAuzoetako merkataritza behar beste baloratzen dute bilbotarrek?\nHerritar askok, bai, jakin badakitelako merkataritza gabe auzoetan bizitzarik ez dagoela. Informazioa, aholkularitza, bermea, hurbiltasuna… eskaintzen ditugu. Beharrezkoa dugu aldiro-aldiro merkatarion lana ezagutzera ematea herritarrek auzoan kontsumitzeko. Bilbon kalitate handiko merkataritza daukagu, gainera. Nik, egia esan, nahiago dut auzoan erosi eta, bide batez, okinarekin hitz egin.\nInternet bidezko erosketek bezero gazteengan eragiten dute?\nBai. Gazte batzuk auzoko dendetan erosten dute. Beste batzuk nahiago dute Interneten erosketak egitea. Nik bezero gazteak izan baditut, eta oro har auzoko dendak baloratzen dituztela uste dut. Baina badira online denetik erosten dutenak. Online erosketek murriztu egiten dute auzoetako denden salmenta. Liburu bat, lau boligrafo, entxufe bat... denetik eros daiteke internet bidez gaur egun.\nZein da merkatari txikien erronka?\nJendeak auzoan bertan erosketak egitea eta ez jotzea beste nonbaitera. Dendak eta merkatariak zaindu egin behar dira. Ezin gaituzte zergekin ito.\nZein zergak kaltetzen dute merkataritza?\nBEZ zergak adibidez. Gogoan dut %16koa zenean. %21era igo zuten, eta %23ra igo nahi zuten. Jaitsi beharra dago. Gehiegikeria iruditzen zait. Nire dendan BEZaren igoera nire gain hartu dut. Saltzen ditudan bonbilen prezioa ez dut garestitu azken urteotan. Ura, argia, telefonoa... denari eragiten dio BEZ zergak.\nLokal huts asko dago. Ekintzaileentzat laguntza nahikoa dago?\nMerkataritza Ganbarak, adibidez, Berriz Enpresa programaren bidez erraztasun ugari ematen ditu. Lehen urteetan 50 euroko autonomoen kuota edota lokala zaharberritzeko diru-laguntza, adibidez. Aukera asko dago ideiak eta berritzeko gogoa duten pertsonentzat. Horrelako jendea behar da merkataritzan.\nArgazkia: Bilbao Dendak


Asteazkena, apirilak 10\nSakanako Sozioekonomia Behatokiaren bilera.\nSakanako Mankomunitatearen egoitzan, Lakuntza | Batzarra\nLakuntza. Sakanako Sozioekonomia Behatokiaren bilera. 17:00etan, Sakanako Mankomunitatearen egoitzan.\nSakanako Sozioekonomia Behatokiaren bilera. Sakanako Mankomunitatearen egoitzan\nGuaixe eta Oixe zaharren erakusketa. Guaixeren 25. urteurrena\nLiburutegian, Arbizu | Erakusketa\nArbizu. Guaixe eta Oixe zaharren erakusketa. Guaixeren 25. urteurrena. Apirilaren 1etik 17ra. Astelehenetik ostiralera 16:00etatik 20:00etara, liburutegian.\nGuaixe eta Oixe zaharren erakusketa. Guaixeren 25. urteurrena Liburutegian


Uberan - Euskal Idazleen Elkartea - Harkaitz Cano elkarrizketatu dute Irakurrieranen 300. saioan\nHarkaitz Cano elkarrizketatu dute Irakurrieranen 300. saioan\nHarkaitz Cano elkarrizketatu du Gotzon Barandiaranek Irakurrieran irratsaioan, hainbat proiekturen harira: Museo Bilduma, Zakur zaunka, Korrespondentziak eta Zer demontre dago aulkien azpian?. 2008. urtean jarri zen irratsaioa martxan Bizkaia Irratian, Euskal Idazleen Elkartearen eskutik. Gontzon Barandiaranek eta Edorta Jimenezek egin zuten bidea lehen urteetan, denboraldi honetan Leire Palaciosek hartu du Jimenezen lekua.\nApurka-apurka Irakurrieran atalera ari gara igotzen Irakurrieran irtatsaio guztiak. Aste honetan Patxi Zubizarreta eta Aitziber Etxeberria Garroren elkarrizketak jarri ditugu entzungai, gaurkoan Harkaitz Canori egindakoa. Honatx 300. Irakurrieran saioan egindako elkarrizketa osorik: